הוועדה המיוחדת לענייני רווחה ועבודה, כנסת 23, פרוטוקול מספר 4, 2020-03-31 10:00

עאידה תומא סלימאן: שלום לכולם, אני פותחת את הישיבה של הוועדה המיוחדת לרווחה ועבודה.

עאידה תומא סלימאן: היום ה-31 במרס 2020.

עאידה תומא סלימאן: אנחנו נתמקד היום בנושא העצמאים במשק – מציאת פתרונות נוכח המשבר הנוכחי.

עאידה תומא סלימאן: כל הנושא של העצמאים מקבל נפח גדול בפניות שהגיעו גם לוועדה ומהיכרות אישית של הרבה אנשים בשטח.

עאידה תומא סלימאן: רואי חשבון שכבר מתחילים לדאוג לעתידם של העסקים של הקליינטים שלהם, העצמאים עצמם שלא מוצאים פתרון אמיתי למצוקה שנקלעו אליה.

עאידה תומא סלימאן: הם יצטרכו לסגור את העסקים שלהם ובהרבה מקרים אפילו להפסיק כל פעולה בעסקים שלהם.

עאידה תומא סלימאן: הם חיכו לדעת איזה סוג של פיצוי ואיך הם יממשו את הפיצוי הזה.

עאידה תומא סלימאן: בהתחלה דיברו על מענק של 6,000 שקל.

עאידה תומא סלימאן: אתמול התבשרנו ותכף נרצה לשמוע על מכלול הפתרונות שמציעה התוכנית הכלכלית.

עאידה תומא סלימאן: מענק של עד 6,000 שקל פירושה שהרבה עצמאים לא יקבלו אפילו את הסכום הזה.

עאידה תומא סלימאן: לפי מה שנאמר לנו לגבי התנאים לקבלת המענק עצמו, הרבה עצמאים עלולים למצוא את עצמם ככאלה שלא עונים על הקריטריונים האלה ולא מקבלים שום פיצוי.

עאידה תומא סלימאן: הרבה מהעסקים הזעירים, כל מיני פרילנסרים ואנשים שעובדים בתחום הבידור במיוחד ועובדי סטים – לא ברור מה יהיה בגורלם.

עאידה תומא סלימאן: אני יודעת שהתוכנית הביאה עוד שיפור קטן בהבטחה של עוד מענק לחודש הבא וחלק מההקלות בעניין תשלומי מסים וארנונה.

אלון שוסטר: אני רוצה הצעה לסדר, משהו קצר בפתח הדברים בנושא החקלאות.

אלון שוסטר: באופן כללי אנשים יושבים בבית, אבל יש מקום שבו יש מחסור בכוח אדם וזה בחקלאות.

אלון שוסטר: בנושא החקלאות יש לפחות שני נושאים שכדאי להיכנס אליהם: הראשון הוא מהגרי עבודה ופליטים, שמצבם גם ככה לא פשוט, והם מוכנים לעבוד ורוצים לעבוד.

אלון שוסטר: אני מציע לחשוב באופן פתוח ולראות איך משנעים אותם למקומות עבודה.

אלון שוסטר: זאת הזדמנות לפתוח קצת את תל אביב.

אלון שוסטר: הדבר השני הוא אנשים צעירים שעוסקים בחקלאות.

אלון שוסטר: יש כמה וכמה פרויקטים כאלה ברחבי הארץ, שנקראים עמלי.

אלון שוסטר: אנשים מקומיים, ישראלים שמבקשים לעבוד ועובדים בחקלאות.

אלון שוסטר: יש תקנה כזאת במשרד החקלאות שמוקפאת.

אלון שוסטר: במסגרת המיליארדים, צריך לטפל בתקנה הזאת ובכלל בכל נושא העבודה.

אלון שוסטר: אנחנו נדבר היום על סוגיות עבודה וזה פשוט נושא שלא נמצא בסדר-היום.

אלון שוסטר: חשוב לי שנעסוק בנושא זה בהמשך.

עאידה תומא סלימאן: אני אשמח לשמוע על זה יותר למרות שהנושא לא בתחום העצמאים.

עאידה תומא סלימאן: אני רוצה להבין יותר.

עאידה תומא סלימאן: אתה אומר שיש מחסור בעובדים בתחום החקלאות.

עאידה תומא סלימאן: מה הבעיה לגייס עובדים?

אלון שוסטר: יש לנו 25,000 עובדים זרים והישראלים לא רוצים לעבוד, יהודים כערבים.

אלון שוסטר: כולם דוקטורים ולא רוצים לעבוד בחקלאות.

אלון שוסטר: יש עובדים זרים, יש עובדים פלסטינים.

אלון שוסטר: ישראלים כמעט לא עובדים.

אלון שוסטר: אנחנו נידרש גם לסוגיית העובדים הפלסטינים שצריך לסייע להם בהלנה שלהם.

עאידה תומא סלימאן: בישיבה הבאה נדון בעניין ההלנה.

עאידה תומא סלימאן: רק אתמול בערב הוכרזה התוכנית הכלכלית החדשה ואני ארצה לשמוע ממשרד האוצר את מכלול ההצעות והפתרונות שהציעה התוכנית אתמול בעניין העצמאים.

עאידה תומא סלימאן: אני רוצה שמר גל ברנס יציג את הנושא.

עאידה תומא סלימאן: אם אתם חושבים שמישהו אחר צריך להציג את זה, תגידו לי.

עידו סופר: אני מאגף תקציבים ואני אציג את הדברים.

עאידה תומא סלימאן: בבקשה, עידו.

עידו סופר: תודה, יושבת-ראש הוועדה.

עידו סופר: אני רכז תעשייה ומסחר באגף תקציבים במשרד האוצר.

עידו סופר: אני אפתח ואגיד שברור לכולנו שלצד היותו של המשבר בריאותי, הוא כמובן גם כלכלי ומהווה פגיעה חמורה בפעילות של עסקים רבים.

עידו סופר: כמו שפתחת בדברייך, יושבת-ראש הוועדה, הממשלה גיבשה תוכנית כלכלית להתמודדות עם המשבר, שכוללת מספר רכיבים, החל מסיוע ישיר להתמודדות הבריאותית, נושא שלא נעסוק בו היום אבל הוא בהיקף תקציבי לא מבוטל, כמובן, וכלה ברשת ביטחון סוציאלית לשכירים וגם לעצמאים.

עידו סופר: כמו כן, סיוע משמעותי לעסקים בדגש על עסקים קטנים ובינוניים.

עידו סופר: אני אגיד בצורה מאוד ברורה שאנחנו בהחלט מקווים שהמשק יחזור לפעילות לאחר פסח, גם אם בצורה הדרגתית.

עידו סופר: במידה ונתבדה ונראה שהמשבר הזה ארוך יותר, ברור גם לנו שנצטרך לתת מענה נוסף ושהתוכנית הכלכלית שגובשה אתמול לא תהיה התוכנית האחרונה שתוצג.

עידו סופר: אני רוצה להתייחס למספר רכיבים משמעותיים שרלוונטיים לאוכלוסיית העצמאים בתוך התוכנית הזאת, ואני אחלק את זה לשניים: הראשון הוא הפחתת הוצאות והשני הוא יצירת הכנסות או, למעשה, איזשהו גישור תזרימי שנדרש עבור התקופה הזאת.

עידו סופר: זה הרציונל שהנחה אותנו ודרך אגב, זה הרציונל בכלל תוכניות הסיוע בעולם – להפחית הוצאות מצד אחד ולסייע ביצירת הכנסות בטווח הקצר.

עידו סופר: מבחינת הפחתת הוצאות ניתן לציין מספר דברים.

עידו סופר: ראשית, הפחתה של הארנונה העסקית.

עידו סופר: למעשה אנחנו מדברים כאן על דחייה של חודשיים בעת זאת וכרגע נעשית בחינה לביטול של שלושה חודשים עבור עסקים שנפגעו.

עאידה תומא סלימאן: אתמול הקשבתי לשר האוצר, כשהכריז על התוכנית, והוא לא דיבר על דחייה של הארנונה.

עאידה תומא סלימאן: הוא דיבר על ביטול.

עידו סופר: אני אסביר.

עידו סופר: אני מודע לכך שיש תסכול עקב העובדה שעדיין אין פרטים מלאים לכל הצעדים, אבל צריך גם להבין את לוחות הזמנים שאנחנו עובדים בהם.

עאידה תומא סלימאן: אבל זה הוכרז בריש גלי על ידי שר האוצר עצמו אתמול.

עאידה תומא סלימאן: זאת הייתה הכרזה פומבית.

עאידה תומא סלימאן: אתם באים עכשיו בחדרים סגורים ואומרים לי שזה עדיין לא סגור?

עידו סופר: קודם כל, אנחנו לא בחדרים סגורים.

עידו סופר: אני מדבר בפני ועדת העבודה ובלל לציבור הרלוונטי.

עידו סופר: בשלב הראשון בוצעה דחייה מיידית של חודשיים וכעת בודקים את הביטול ואת הזכאות.

עידו סופר: הביטול יהיה יותר משמעותי וגם לתקופה יותר ארוכה.

עידו סופר: אני שם את זה רגע בצד.

עאידה תומא סלימאן: מה זאת אומרת שבודקים את הזכאות?

עאידה תומא סלימאן: אני לא מבינה.

עידו סופר: יהיה ביטול לעסקים שנפגעו למשך שלושה חודשים.

עידו סופר: הפרטים של זה נמצאים בעבודה סופית והם יוצגו בקרוב.

עידו סופר: זה מבחינת ארנונה.

עידו סופר: מבחינת מים וחשמל, גם כאן יש דחיות לעסקים קטנים ובינוניים ואם תרצו ארחיב בהמשך.

עידו סופר: מבחינת מע"מ, יש דחייה למי שמשלם מע"מ דו-חודשי עד סוף אפריל וגם זה אמור לתת בשלב מיידי אוויר לנשימה.

עידו סופר: זה מבחינת הפחתת הוצאות.

עידו סופר: כמובן שמי שיש לו עובדים, המדינה סיפקה מענה בדמות אפשרות להוציא את העובדים לחל"ת.

עידו סופר: כלל הדברים האלה מספקים אפשרות לבעל העסק להפחית את ההוצאות שלו בצורה מאוד משמעותית, בדגש על הטווח הקצר.

עידו סופר: מצד שני, יש את צד ההכנסות וגם כאן יש מספר דברים משמעותיים.

עידו סופר: ראשית, מענק הסיוע עליו דיברת, יושבת-ראש הוועדה.

עידו סופר: אני אתן כמה פרטים ואנחנו מקווים שבמהלך היום יפורסם איזשהו דף מידע עם נתונים וקריטריונים כדי לעשות בדבר סדר.

עידו סופר: מטרתנו היא שלפני פסח הכסף כבר יהיה בבנק ואנחנו מדברים על מענק בסך 65% מההכנסה החייבת החודשית בשנת 2018 עד 6,000 שקלים.

עידו סופר: הבדיקה של העצמאים היא לפי דוח המס האחרון שהוגש ולכן מדובר על שנת 2018 על הכנסה חייבת מכל המקורות של עצמאי עד 240,000 שקלים – זה הרבה יותר גבוה ממה שנאמר בעבר – ועד הכנסה של משק בית עד 340,000 שקלים בשנה.

עאידה תומא סלימאן: אפשר לשמוע את המספרים שוב?

עידו סופר: הדברים יפורסמו היום לציבור בצורה יותר ברורה.

עאידה תומא סלימאן: אפשר לחזור על ההכנסות שציינת?

עידו סופר: אני חוזר.

עידו סופר: הכנסתו של עצמאי מכל המקורות עד 240,000 ושל משק בית עד 340,000 שקלים.

עידו סופר: אין מגבלת מחזור וזה למי שמלאו לו 28 שנים ומעלה בשנת הכספים 2019.

עידו סופר: מי שיעמוד בתנאים האלה יהיה זכאי לקבלת המענק.

עידו סופר: מבדיקה של רשות המסים מדובר בלמעלה מ-250,000 עצמאים שיהיו זכאים למענק הזה.

אלכס קושניר: אני חייב לשאול שאלת הבהרה.

אלכס קושניר: אם ההכנסה שלו ב-2018 הייתה מעבר ל-240,000 שקלים הוא לא זכאי למענק.

אלכס קושניר: אני מבין נכון?

עידו סופר: אתה צודק.

עידו סופר: לצד זאת, יש גם פתרונות משמעותיים לבעלי עסקים ומייד אפרט גם עליהם.

עידו סופר: מרבית העצמאים הם בעלי עסקים ולא רק פרילנסרים.

עאידה תומא סלימאן: כמה עצמאים רשומים במדינה?

עידו סופר: זאת שאלה כי בביטוח לאומי מדובר על סדר גודל של 400,000 עצמאים.

עידו סופר: זאת גם שאלה איך את מגדירה עצמאים.

עידו סופר: אלה סדרי הגודל גם ברשות המסים.

עידו סופר: לפי הנתונים שיש לנו, יהיו למעלה מ-250,000 עצמאים שיהיו זכאים לקבלת המענק.

עידו סופר: המענק הראשון יגיע לפני פסח וכל רשות המסים עושה לילות כימים על מנת שהדבר הזה יצא לפועל בזמן.

עידו סופר: אנחנו רואים חשיבות מאוד גדולה לכך שזה יתקבל לחשבון הבנק לפני פסח.

עידו סופר: רשות המסים היא זאת שתיתן את המענק.

איריס שטרק: אלה שני תנאים מצטברים?

איריס שטרק: התנאים לא ברורים.

עידו סופר: התנאים מצטברים, אבל אני אבקש לסיים ואז אני אתייחס לשאלות כי לא נצליח להתקדם ככה.

עאידה תומא סלימאן: אני מבקשת מהנמצאים איתנו בזום לבקש רשות דיבור ולא להתפרץ.

עאידה תומא סלימאן: חברי הכנסת יושבים פה ומחכים בסבלנות ולכן תבקשו זכות דיבור ואז נשאל את כל השאלות.

עאידה תומא סלימאן: בבקשה, תסיים, ואם כבר נעשתה התפרצות זה לא מונע ממך לענות לשאלה.

עידו סופר: התנאים מצטברים, כפי ששאלה איריס.

עידו סופר: תהיה פעימה נוספת עד להיקף של 8,000 שקלים בחודש העוקב.

עידו סופר: שני אלה אמורים לתת מענה וזה במסגרת המענה הסוציאלי שניתן.

עידו סופר: עם זאת, אנחנו מדברים גם על כלים משמעותיים יחסית שיש לבעל העסק.

עידו סופר: אחד מהם הוא החזר מקדמות על ידי רשות המסים, למי ששילם מקדמות בשנת המס 2020.

עידו סופר: שר האוצר הכריז אתמול על מענק שיינתן לעסקים בהיקף של מספר מיליארדים, שיהיה לפי מספר העובדים.

עידו סופר: זה מענק שאת פרטיו אנחנו נפרסם בימים הקרובים ומדובר על כך שניתן סכום משמעותי לעסק כנגד העסקת עובדים.

עידו סופר: כן, יש כאן רצון לתמרץ את העסקים להחזיר עובדים מחל"ת ולחזור לאיזושהי פעילות כלכלית ככל הניתן.

עידו סופר: דבר נוסף הוא הקרן להלוואות בערבות מדינה.

עידו סופר: אומנם אנחנו שומעים המון קולות – אני יכול גם להזדהות עם זה – שיש חשש מבחינת לקיחת הלוואות, אבל זה כלי מאוד משמעותי שנפוץ גם בעולם לסייע לבעל העסק לחצות את התקופה הזאת ברמה התזרימית.

עידו סופר: יש שם שינוי הקלות מאוד משמעותי, כולל סבסוד ריבית של המדינה.

עידו סופר: בשנה הראשונה אין ריבית, יש גרייס, כלומר אין צורך לשלם את ההלוואה בשנה הראשונה.

עידו סופר: לעומת הקרן הרגילה בשנים רגילות, אלה תנאים שהם יוצאי דופן.

עידו סופר: אני מודע לכך שהיו גם לא מעט קשיים ביורוקרטיים וגם לכך ניתן מענה.

עידו סופר: צריך להבין שכל מי שקיבל איזושהי דחייה יכול להגיש פעם נוספת וניתן יהיה לבחון את הבקשה פעם נוספת.

עידו סופר: התוכנית הייעודית נחתמה עם הבנקים זה עתה.

עידו סופר: אם יש שאלות אני אענה עליהן.

עאידה תומא סלימאן: אני מבינה שמר מאיר שפיגלר נמצא איתנו.

מאיר שפיגלר: כן, אני כאן.

עאידה תומא סלימאן: בוקר טוב.

עאידה תומא סלימאן: תכף אני רוצה לשמוע ממך גם כן, מר שפיגלר, אבל חברי הכנסת רוצים לשאול כמה שאלות את האוצר ואז נמשיך.

אלון שוסטר: עידו שלום, יש נושא שייתכן ויוצג בהמשך, אבל חשוב לי שתדע שהתוכנית הגדולה נותנת פתרונות מעניינים, לא סופיים ולא מלאים.

אלון שוסטר: בכל אופן, יש פה התייחסות לשכירים ולעצמאים.

אלון שוסטר: יש מגזר אחד של אחוז, אולי אחוז וחצי במדינה, וזה הקיבוצניקים, שחלקם שכירים.

אלון שוסטר: יש עובדים שהם במין מצב ביניים, לא יום ולא לילה, הם לא שכירים ולא עצמאים.

אלון שוסטר: אין מצב שהם היחידים שייפלו ולא יינתן להם מענה.

אלון שוסטר: אלה אנשים שעובדים בתוך ענפי הקיבוץ ויצאו לחל"ת ואין להם מקורות משלהם.

אלון שוסטר: אין שום סיבה שהם לא יקבלו או שהקיבוץ לא יקבל בגינם את הסיוע.

עידו סופר: חבר הכנסת שוסטר העלה את הסוגיה הזאת והיא נמצאת בבחינה.

עידו סופר: הבטחתי שאנחנו נחזיר תשובה ואנחנו כמובן נעשה את זה בימים הקרובים.

עידו סופר: אני לא יודע לתת לך תשובה ברגע זה.

עאידה תומא סלימאן: בבקשה, חבר הכנסת קושניר.

אלכס קושניר: עידו, תודה על הסקירה.

אלכס קושניר: יש לי כמה שאלות שאני מאמין שלא רק אני לא מבין אלא גם הציבור לא מבין.

אלכס קושניר: הראשונה, איך מגדירים עסק שנפגע?

אלכס קושניר: מה בדיוק הקריטריונים?

אלכס קושניר: דבר נוסף, אתם מתגאים בזה שדחיתם את המע"מ לאפריל.

אלכס קושניר: הדחייה היא לשבוע וחצי, מה-15 במרס ל-27 במרס, אם אני לא טועה.

אלכס קושניר: אני לא מבין מה פשר הדחייה וכמה זה אמור לעזור.

אלכס קושניר: דבר שני, לגבי הקריטריונים שהגדרתם לעצמאים.

אלכס קושניר: עשיתי חישוב פשוט: לקחתי 240,000 שקל שדיברת עליהם וחילקתי אותם ב-12 חודשים.

אלכס קושניר: קיבלתי הכנסה חייבת של 20,000 שקל בחודש.

אלכס קושניר: אדם שמפסיק לעבוד והרוויח 20,000 שקל בחודש או שההכנסה שלו הייתה 20,000 שקל בחודש, אני לא יודע עד כמה ה-6,000 שקלים האלה - ועוד כתוב שזה עד 6,000 שקל – יכולים לסייע לו.

אלכס קושניר: לכן אני לא כל כך מבין במה אתם מתגאים בתוכנית שלכם.

אלכס קושניר: דבר נוסף, דיברתם על החזרת מקדמות מס הכנסה בשנת 2020.

אלכס קושניר: מה הנוסחה?

אלכס קושניר: כמה אחוזים אתם מוכנים להחזיר?

אלכס קושניר: האם זה מאה אחוז מקדמות או שיש לכם גם כאן איזשהו חישוב ואיזשהו קריטריון?

אלכס קושניר: שאלה נוספת לגבי קרן ההלוואות.

אלכס קושניר: קודם כל, לא שמעתי אתמול משר האוצר וגם לא היום ממך מה גובה הריבית.

אלכס קושניר: בקרן הקודמת הייתה בעיה בזה שדרשתם ערבות אישית, כולל עסקים שדרשו מהם לשעבד את הבית שלהם, את הדירה שלהם.

אלכס קושניר: איפה זה עומד עכשיו מבחינת ערבויות אישיות להלוואות האלה?

אלכס קושניר: תודה.

עאידה תומא סלימאן: תודה.

עאידה תומא סלימאן: יש עוד שאלות?

עאידה תומא סלימאן: לא.

עאידה תומא סלימאן: בבקשה, אתה יכול לענות.

עידו סופר: לגבי גובה המענק, אתה צודק שיש פער בין היקף ההכנסה.

עידו סופר: אנחנו מדברים פה על מענה במסגרת המגבלות הקיימות ושנית, השכר החציוני של עצמאים לא רחוק מכך, ועל כן זה מענה שהוא בהחלט משמעותי.

אלכס קושניר: עידו, אני מתנצל שאני קוטע אותך, אבל כשאתם אומרים עד 6,000 שקלים אני מבין מזה שמי שיש לו הכנסה - - -

עאידה תומא סלימאן: שיש כאלה שעוברים את הסכום הזה.

אלכס קושניר: לא, לא.

אלכס קושניר: כשהם אומרים עד 6,000 שקלים, המשמעות היא שהכוונה היא שרק אלה שהגיעו ל-240,000 שקל הכנסה, כלומר 20,000 שקל בחודש יהיו זכאים ל-6,000.

אלכס קושניר: מי שהרוויח 10,000 שקל, יהיה זכאי ל-3,000 שקלים.

אלכס קושניר: ככה אני מבין, ככה האוצר עובד.

אלכס קושניר: לכן, כשאתה אומר לי שזה מענה הולם, אני לא מקבל את זה.

אלכס קושניר: סליחה.

עידו סופר: הדבר הזה כפוף לאישור משפטי.

עידו סופר: הפרטים שאני נותן הם הפרטים שידועים בעת זהו.

עידו סופר: כמובן, הדבר הזה צריך להגיע לאישור סופי ורק מה שייקבע שם הוא הסופי, כמובן, אבל אלה הפרטים שאני יודע לתת לכם בעת זו.

עידו סופר: מדובר על 65% מההכנסה החייבת או 6,000 שקל ולכן גם לפני ההכנסה שציינת יהיו עצמאים שיקבלו את זה.

עידו סופר: מדובר על עשרות אלפי עצמאים שיקבלו את המענק המקסימלי של 6,000 שקלים לפי התחשיב הנוכחי.

אלכס קושניר: היו לי עוד שאלות.

עידו סופר: לגבי הקרן להלוואות בערבות מדינה, החשב הכלל סקר את זה בצורה מקיפה ואני לא מתכוון להיכנס לכך.

עידו סופר: אני כן יכול להגיד שהריבית היא בשיקול דעתו של הבנק וחשוב להבין שבמידה ואתה מגביל בנק מלקחת ריבית זה אומר שמחיר ההון גדל בתקופה זו.

אלכס קושניר: סליחה, לא הבנתי.

אלכס קושניר: זאת אומרת שהבנק הוא זה שיתמחר את ההלוואה ולא המדינה?

אלכס קושניר: עד כמה שאני יודע, קרן בערבות מדינה מכתיבה לבנק את הריביות, אז איך יכול להיות שעכשיו אתם נותנים את זה פתאום לשיקול דעתו של הבנק?

אלכס קושניר: לא הבנתי את התשובה שלך, סליחה.

עידו סופר: קודם כל, הבנק הוא זה שנותן את ההלוואה וזה לשיקול דעתו.

עידו סופר: יש שתי מגבלות ששמנו, האחת היא שהציפייה היא שהממוצע לא יעבור את פריים פלוס 1.5 ודבר שני, המדינה מסבסדת את השנה של הריבית, כך שלא תילקח ריבית מבעל עסק בשנה הראשונה.

עידו סופר: כמו כן ציינתי שיש גם גרייס של עד שנה, כך שהוא לא יצטרך להתחיל להחזיר את ההלוואה בשנה הראשונה.

אלכס קושניר: מה לגבי שעבוד?

עידו סופר: גם את זה סקר החשב הכללי ואם אתם רוצים תשובה יותר מפורטת, תפנו אליו.

עידו סופר: אין לי עבר בנקאי.

עידו סופר: אני כן אגיד שכשמדובר בעצמאי, יש זהות בין הלווה לבין הערב ולכן אין כאן אישו האם לוקחים ערבות אישית, כן או לא.

עידו סופר: בוודאי שמי שלווה את הכסף גם ערב לכסף וזה דבר שנהוג בכל הלוואה.

עידו סופר: הערבות של המדינה ניתנת לבנק על חלקו של הבנק, כמובן, בהלוואה, וזה גורם לבנקים במקום להתכווץ ולא לתת אשראי, לבוא ולתת אשראי בצורה משמעותית

אלכס קושניר: על השאלה הראשונה לא ענית לי – איך אתם מגדירים עסק שנפגע.

עידו סופר: אני מניח שאתה מתכוון לעניין הארנונה.

עידו סופר: ברשותך אני לא אענה על השאלה הזאת.

עידו סופר: הדבר הזה נמצא עדיין בליבון פרטים אחרונים.

עידו סופר: ברגע שגורמי המקצוע ילבנו את הדבר הזה ביניהם הם ייתנו תשובה מפורטת.

עאידה תומא סלימאן: שנייה, שנייה.

אלכס קושניר: גברתי היושבת-ראש, אני מבקש לציין שלפחות ממה ששמעתי מהרפרנט, התשובות שניתנות פה לא מספקות אף אחד.

אלכס קושניר: התוכנית שהוצגה אתמול על ידי שר האוצר לא בשלה, היא לא מוכנה.

אלכס קושניר: בואו נזמן לכאן את מנכ"ל משרד האוצר או את ראש אגף התקציבים או את שר האוצר שאולי במקום לדבר למיקרופון, סוף סוף יבואו לוועדה וייתנו לנו תשובות.

עידו סופר: יושבת-ראש השאלה, אם יש שאלות נוספות, אשמח לענות.

עאידה תומא סלימאן: אני חושבת שחבר הכנסת קושניר ביטא בדיוק את מה שחשבתי כששמעתי אותך.

עאידה תומא סלימאן: אני מבינה שזה הטווח שניתן לך להתבטא בו, אבל לצערי הרב זה לא מספק אותנו, במיוחד לאחר שהעצמאים מחכים כבר שבועיים כדי לשמוע.

עאידה תומא סלימאן: אתמול הוכרזה התוכנית הכלכלית הגדולה ודיבר השר בעניין הארנונה.

עאידה תומא סלימאן: אני שמעתי את השר אומר שזאת החלטה, ועכשיו אומרים לי שעדיין דנים בזה ובודקים את הקריטריונים.

עאידה תומא סלימאן: אפילו לא משתפים אותנו בקריטריונים הבסיסיים שנמצאים עכשיו בדיון.

עאידה תומא סלימאן: אני חושבת שזה לא משקף מדיניות שקופה בפני הבית הזה.

עאידה תומא סלימאן: חברי הכנסת אמורים לבקר את העבודה ולדעת מה קורה, ואנחנו לא מקבלים את מלוא המידע.

עאידה תומא סלימאן: לצערי, גם הפתרון – כל הנושא של 6,000 שקל כמענק ו-8,000 לחודש הבא – לא פותר את הבעיות באופן אמיתי.

עאידה תומא סלימאן: אני רוצה לתת למשתתפים לשאול שאלות ואני מקווה שתישארו איתנו על הקו.

עאידה תומא סלימאן: בינתיים תנסו לבדוק במה אפשר ליידע את הוועדה הזאת.

עאידה תומא סלימאן: תנסו לבקש אישור שאתה תיידע אותנו לפחות מה הקריטריונים הבסיסיים שאתם דנים בהם היום כדי לקבוע מה זה עסק שנפגע, וגם מתי תיפול ההחלטה.

עאידה תומא סלימאן: לא יכול להיות שמצהירים משהו בלילה ובבוקר אנחנו עדיין לא בטוחים.

עידו סופר: אני רק אבהיר את הנקודה לגבי אמרתי הארנונה, ואם תרצו בוועדה, אני אתן פירוט נוסף.

עידו סופר: ראית, אין שום סתירה בין הדברים.

עידו סופר: יש דחייה של חודשיים מבחינת הארנונה.

עאידה תומא סלימאן: לא, לא.

עידו סופר: בצד זאת דובר גם על ביטול יותר משמעותי של הארנונה.

עידו סופר: לכל החלטה יש גם קריטריונים פרטניים ואת הדברים האלה צריך עדיין לסגור בצורה הרמטית.

עידו סופר: לכן, ברגע שהדברים יהיו סגורים בצורה הרמטית, הם גם יפורסמו החוצה.

עאידה תומא סלימאן: סליחה, סליחה, עידו, חכה שנייה.

עאידה תומא סלימאן: אני מבקשת שתעצור לרגע.

עאידה תומא סלימאן: אתה לא מדבר עכשיו עם הציבור, אתה מדבר עם ועדת הרווחה והעבודה בכנסת ישראל, שאמורה לעקוב אחרי כל ההחלטות שאתם מקבלים במשרדים בממשלה.

עאידה תומא סלימאן: אני מקריאה עכשיו מתוך מה שפורסם כחלק השלישי – תמיכה בעסקים, 40.7 מיליארד שקלים.

עאידה תומא סלימאן: הבשורה הגדולה – אלה המילים שגם השר השתמש בהן אתמול – הבשורה הגדולה מגיעה בכל הקשור לתשלומי הארנונה.

עאידה תומא סלימאן: האוצר החליט לבטל את תשלומי הארנונה לעסקים שנסגרו לתקופה של שלושה חודשים.

עאידה תומא סלימאן: אנחנו בוועדה עומדים על זה.

עאידה תומא סלימאן: ההחלטה כבר נפלה, בישרתם לציבור עליה ואי אפשר לחזור ממנה.

עאידה תומא סלימאן: בעיניי זאת כבר החלטה שמחייבת את האוצר ואת התוכנית הממשלתית.

עאידה תומא סלימאן: אנחנו נודיע לכם באופן רשמי במכתב שלא נקבל שום חזרה ולא קריטריונים שמקשים על העסקים.

עאידה תומא סלימאן: עסקים שנפגעו ונסגרו – ככה נאמר.

עאידה תומא סלימאן: עסקים שנפגעו אמורים לקבל פטור מארנונה לשלושה חודשים.

עאידה תומא סלימאן: זה מה שהודעתם לציבור.

עאידה תומא סלימאן: תעמדו מאחורי ההודעות שלכם כדי שלא יישמע כאילו אתם נותנים הצהרות, אבל בפועל יש משהו אחר.

עידו סופר: זה בסדר, אני רק רוצה להגיד רק שאין סתירה בין מה שאת אומרת לבין מה שאני אמרתי.

עידו סופר: אמרתי שבשלב הראשון הייתה דחייה ויהיה גם ביטול של ארנונה לעסקים שנפגעו.

עידו סופר: אני לא רואה איפה הסתירה בין הדברים.

עאידה תומא סלימאן: אני ראיתי סתירה וכל מי שישב בחדר הזה ראה סתירה.

עאידה תומא סלימאן: אני חושבת שכל מי שנמצא איתנו בזום ראה סתירה.

עאידה תומא סלימאן: יכול להיות שאנחנו לא רואים טוב ויכול להיות שאתה לא הבעת את עצמך טוב.

עאידה תומא סלימאן: העיקר הוא שאנחנו יוצאים מהחדר הזה ומסכימים שמה שהוצהר עליו אתמול, זה ההחלטה.

עאידה תומא סלימאן: תודה.

עאידה תומא סלימאן: בבקשה, חבר הכנסת בועז טופורובסקי.

בועז טופורובסקי: בתור האדם היחיד במשפחה שלי שהוא שכיר – כולם אצלי עצמאים – אני חייב להגיד כמה דברים.

בועז טופורובסקי: הגיע סוף החודש וכל התשלומים של כל העצמאים יורדים.

בועז טופורובסקי: כל התשלומים הקבועים יורדים כל הזמן.

בועז טופורובסקי: שלא נדבר על מי שיש לו פעוטון, הכול ממשיך.

בועז טופורובסקי: ההורים כבר לא משלמים אבל השכירות עדיין קורית.

בועז טופורובסקי: הכנסות של 240,000 בשנה – אם מדובר על הכנסות כפי שרשום, זה אולי נוגע לאנשים שאין להם הוצאות אבל כל אדם שיש לו חנות, אפילו הכי קטנה, השכירות שלו היא בגובה 10,000 שקלים לפחות.

בועז טופורובסקי: יש עוד הוצאות קבועות של ציוד, הלוואות וכולי.

בועז טופורובסקי: זאת אומרת שרק חנות או עסק שהיו הפסדיים מלכתחילה, התוכנית הזאת מדברת אליהם.

בועז טופורובסקי: כלומר, כרגע זה לא מדבר לאף אחד מהעסקים ובמשפחה שלי, שאף אחד ממנה לא עשיר גדול, אף אחד לא מבין איך זה נוגע אליו וכולם בעצם על סף פשיטת רגל.

בועז טופורובסקי: זה בנוגע לתוכנית הזאת.

בועז טופורובסקי: יש מודל שניסינו והוא הוכתר בהצלחה אחרי צוק איתן, מודל הפיצוי לעסקים קטנים.

בועז טופורובסקי: הגישו 30,000 איש, הרבה אנשים קיבלו וזה היה מודל ברור ומוצלח יחסית.

בועז טופורובסקי: אני לא מבין למה לא עושים השוואה למודל שכבר נוסה וטופל לאנשים שנסגרו להם העסקים.

בועז טופורובסקי: בנוסף לכך, אם אני שכיר, וגם אם אני מרוויח 200,000 שקל בחודש, אני זכאי לדמי אבטלה.

בועז טופורובסקי: נכון, יש לי הגבלה ויש לי תקרה, אבל למה התקרה היא לא לכל העצמאים?

בועז טופורובסקי: למה התקרה היא רק לחלק מהעצמאים?

בועז טופורובסקי: כמו שאמרתי, אם תקרת ההכנסות היא 240,000 שקל בשנה, מדובר אולי על עצמאים במקצועות החופשיים.

בועז טופורובסקי: עצמאים שיש להם עסק, לא היו מחזיקים מעמד עם תקרת הכנסות כזאת.

בועז טופורובסקי: חנות קטנה או קיוסק או כל דבר כזה לא היו מחזיקים מעמד כעסק רווחי ביום רגיל עם 240,000 שקל הכנסות בשנה ולכן אני לא מבין לאיזה עסקים בדיוק זה נוגע.

בועז טופורובסקי: אני יודע שאתם עוברים תקופה לא פשוטה באוצר, אני יודע שאתם עובדים 24 שעות ביממה וגם 26 שעות, אם היו, אבל לפעמים הביורוקרטיה הורגת את הרצון הטוב ואת הכוונות הטובות.

בועז טופורובסקי: אני מתחנן ואנחנו, חברי הכנסת, מבקשים ממך, תנסו לעשות דברים ברורים ופשוטים.

בועז טופורובסקי: הרי אם זה יעלה עוד מיליארד לכאן או לכאן במסגרת 80 מיליארד שקל, זה כבר חלק מהברוך הגדול של המדינה.

בועז טופורובסקי: אם אתם נכנסים לאתר, כל הזמן אומרים: יגיעו הטפסים.

בועז טופורובסקי: כל הזמן אומרים שמשהו יקרה בעתיד, אבל בינתיים יש הוצאות.

בועז טופורובסקי: ההלוואות יורדות מהחשבון, יש הוצאות של הארנונה והגנים – הכול יורד.

בועז טופורובסקי: האזרח הקטן שומע הצהרות, אבל כשזה מגיע לחשבון שלו, כולם עכשיו בברוך גדול.

בועז טופורובסקי: האוצר, שמבין מה זה ושאחר כך לא נוכל לצאת מהסיפור הזה, אני מצפה ממנו ברגע כזה של משבר דווקא להיות הרבה יותר ברור, הרבה יותר מהיר והרבה יותר יעיל.

בועז טופורובסקי: תודה.

עאידה תומא סלימאן: תודה, חבר הכנסת טופורובסקי.

עאידה תומא סלימאן: אני חייבת להגיד שזה לא רק עניין של בהירות ולא רק עניין של מהירות.

עאידה תומא סלימאן: זה עניין של החלטה מראש האם אנחנו באמת נפצה ונשאיר את האנשים עומדים על הרגליים ויכולים לצלוח את התקופה הזו או נטפטף פיצויים, שאני לא יודעת אם הם באמת יחזיקו את המשק.

עאידה תומא סלימאן: כמו שזה נראה, אנחנו נהיה בתקופה מאוד ארוכה כזאת.

בועז טופורובסקי: עידו, אני אשמח אם תתייחס ספציפית למה לא עושים השוואה למודל צוק איתן.

עאידה תומא סלימאן: אני רוצה לתת לאנשים שמשתתפים איתנו להשמיע את הקול של העצמאים.

עאידה תומא סלימאן: ניתן להם גם להשמיע את צעקתם ונחזור לדיון.

עאידה תומא סלימאן: מר מאיר שפיגלר, יש לך מה לבשר לנו בעניין הזה?

מאיר שפיגלר: הטיפול במענק שדובר עליו במהלך הישיבה שלך כנראה אמור להיות במסגרת רשות המסים, לא הביטוח הלאומי.

מאיר שפיגלר: אנחנו מקבלים אין ספור פניות כדי לתת נתונים אודות התוכנית הזאת ומטבע הדברים אנחנו ממלאים את פינו מים כי אין לנו שום נתון מעבר למה שכרגע שמעתם ומה שפורסם אתמול בתקשורת.

מאיר שפיגלר: לנו יש שאלות: מה קורה עם אלה שהם מתחת לגיל 28?

מאיר שפיגלר: מה קורה עם אלה שפתחו עסקים בשנת 2019 וב-2020?

מאיר שפיגלר: הם אנשים נוכחים, הם לא נפקדים.

מאיר שפיגלר: ובעיקר, איך הם אמורים ומתי לבצע את כל הפעולות האדמיניסטרטיביות שבסופן אמורים לתת את הפיצוי הזה לעצמאים.

עאידה תומא סלימאן: לפני פסח.

מאיר שפיגלר: אני חוזר ואומר, כרגע זה לא מונח על שולחן הביטוח הלאומי.

מאיר שפיגלר: אנחנו מוצפים בשאלות ואין לנו מענה.

עאידה תומא סלימאן: תודה, תודה.

עאידה תומא סלימאן: אני חושבת שהשאלות ששאלת מאוד חשובות.

עאידה תומא סלימאן: הרבה מהעצמאים נשארים מחוץ לכל אופציה של פיצוי בזמן הזה.

עאידה תומא סלימאן: אני מבקשת מנציגי האוצר ורשות המסים לרשום בפניהם את כל השאלות החשובות שעולות כי נרצה שתענו באופן מסודר על השאלות האלה לקראת הסוף.

עאידה תומא סלימאן: ערן מביטוח לאומי?

רנטו ערן יאבק: כבוד היושבת-ראש, בוקר טוב לכולם, אני רואה חשבון במקצועי ואני חבר מועצת הביטוח הלאומי, אני יושב-ראש ועדת הכספים.

רנטו ערן יאבק: ברשותכם, הייתי רוצה לדבר על שתי נקודות שקשורות בביטוח הלאומי ובקשר בין העצמאים לביטוח הלאומי, ונקודה אחת שהעלה למעשה חבר הכנסת טופורובסקי, אבל אני אתן דוגמה מספרית קטנה בשביל לסבר את האוזן.

עאידה תומא סלימאן: סליחה שלא אמרתי בהתחלה, מקסימום שלוש דקות לכל דובר.

רנטו ערן יאראק: אני חושב שאני אסתפק בפחות.

רנטו ערן יאראק: שלוש הנקודות הן כדלהלן: נאמר שיש בעל חנות עצמאי שמחזור ההכנסות שלו היה 320,000 והוא משלם דמי שכירות, הוצאות מימון על המלאי שלו כ-80,000 שקל ואז הוא הגיע ל-240,000 כהכנסה חייבת, כפי שציין נציג האוצר.

רנטו ערן יאראק: אם ייתנו לו 6,000 שקל, זה אפילו לא יכסה את ההוצאה החודשית וזה לא ישאיר לו ולו שקל אחד למחייה בחודש הזה.

רנטו ערן יאראק: כך שהדרך שבה האוצר מנסה לחשב את זה היא לחלוטין בלתי ברורה.

רנטו ערן יאראק: אין שום קשר אצל עצמאים בין הכנסה חייבת לבין המענק שהם מצפים לקבל כי יש להם הוצאות שהן גבוהות מאותו מענק.

רנטו ערן יאראק: לחיות – לא יישאר להם כלום.

רנטו ערן יאראק: אני רוצה לדבר על שתי נקודות שקשורות לביטוח הלאומי.

רנטו ערן יאראק: ראשית, יש פה איזשהו יחס אמביוולנטי שבלשון המשפטית קוראים לזה ממה נפשך או בלשון הפשוטה מחזיקים מקל בשני קצותיו, של איך שהאוצר מתייחס לדמי הביטוח הלאומי של עצמאים.

רנטו ערן יאראק: מצד אחד, רוב הזמן מדברים על זה כמו על מיסוי ומנצלים את הכסף שהעצמאים משלמים לכל דבר.

רנטו ערן יאראק: אני לא רוצה להיכנס עכשיו לדוגמאות, אבל אתן דוגמה קטנה.

רנטו ערן יאראק: הם משלמים עבור ילדים ובסוף השנה כשנשאר עודף בילדים, מעבירים את זה לאבטלה.

רנטו ערן יאראק: אבל אומרים להם שזה לא חשוב כי זה מיסוי ובסך הכול במה שמשלמים, משתמשים.

רנטו ערן יאראק: גם עודפי הביטוח הלאומי עוברים לנומרטור של האוצר ומשתמשים בהם להוצאות השוטפות של הממשלה.

רנטו ערן יאראק: אז אם זה מיסוי רגיל, היה צריך לומר עכשיו שאותם עצמאים שמשלמים כל השנה דמי ביטוח לאומי גם יקבלו.

רנטו ערן יאראק: אבל אז, כשהם מבקשים דמי אבטלה, אומרים להם: לא, לא, לא, זה דמי ביטוח ואת הפרמיה לאבטלה לא שילמתם, לכן אתם גם לא זכאים לקבל את דמי האבטלה.

רנטו ערן יאראק: כאן אני קורא דווקא לכם, חברי הכנסת, כי זה בדיוק התפקיד שלכם לחוקק את העניין.

רנטו ערן יאראק: הנושא האחרון הוא אותם פרילנסרים שכל הזמן מדברים עליהם.

רנטו ערן יאראק: למי שלא לגמרי בקי בניואנס, יש איזשהו צו של הביטוח הלאומי שאומר שאדם שמשלם לסוג מסוים של פרילנסרים במהלך השנה או גוף שמשלם – תיאטרון או בית ספר – משלם בגינם דמי ביטוח לאומי.

רנטו ערן יאראק: אלא שלא תמיד יש קשר ישיר בין העובדה שהגוף שילם בגינם דמי ביטוח לאומי לבין העובדה שהם לא בדיוק רשומים כאנשים ששילמו עבורם ולמעשה מגיעות להם כל הזכויות.

רנטו ערן יאראק: גם זה נושא שהיה צריך לעגן בחקיקה ולכן הוא נמצא על שולחנכם כחברי הכנסת.

רנטו ערן יאראק: תודה רבה על הזכות שניתנה לי לדבר.

עאידה תומא סלימאן: תודה, תודה.

עאידה תומא סלימאן: אני נותנת את זכות הדיבור לרן מלמד, בבקשה.

רן מלמד: שלום, בוקר טוב, קודם כל אני רוצה להגיד תודה ליושבת-ראש הוועדה על הדיון המאוד חשוב הזה.

רן מלמד: אני מייצג פה היום לא רק את עצמי עם המיזם של נקודת מפנה – המרכז לקידום רווחה כלכלית, אלא, ברשותכם, גם את יושב-ראש ההסתדרות, מר ארנון בר דוד, שעמו אני עובד.

רן מלמד: ישבתי איתו לאחרונה ארוכות ודנו בנושא העצמאים, דבר שמאוד מאוד חשוב לו.

רן מלמד: נקודה שנייה וחשובה שאנחנו מבקשים להעלות היא תזרים המזומנים וסיוע באשראי.

רן מלמד: עם כל הכבוד, אני חושב שהנקודה המרכזית הראשונה שצריך לדבר עליה היא למה קרן הלוואות בערבות המדינה לא הופכת לקרן הלוואות של המדינה.

רן מלמד: המדינה לא צריכה לתת לבנקים לעשות רווחים על חשבון העצמאים או על חשבון אוכלוסיות אחרות.

רן מלמד: אם למדינה יש 4 או 8 או 10 מיליארד שקלים שהיא רוצה לשים כערבויות, שתשים אותם כהלוואות קודם כל.

רן מלמד: בצורה הזאת היא יכולה לשלוט בגובה הריבית, אלא אם כן היא תחליט שהיא מגבילה את גובה הריבית של הבנקים.

רן מלמד: אגב, לגבי עצמאים שמוגדרים כעוסקים פטורים, הייתי מציע להתקשר עם מה שנקרא עוגן – האגודה הישראלית להלוואות ללא ריבית, שזה סוג של בנק חברתי שפועל כבר יותר מעשרים שנה ויש לו הרבה מאוד כספים שהוא מסוגל לחלק לעצמאים.

רן מלמד: הוא נותן הלוואות לחמש שנים ללא ריבית ואחוז הדיפולט שלו מאוד נמוך.

רן מלמד: אני חושב שהמדינה, אם היא רוצה באמת לסייע, יכולה ללכת לכיוון הזה.

רן מלמד: הדבר השני בנושא הזה הוא שערבות המדינה צריכה להיות הרבה יותר גדולה.

רן מלמד: להוריד ככל הניתן את הערבות האישית הנדרשת מהעצמאים ולתת ערבות מדינה הרבה יותר גדולה.

רן מלמד: הנקודה השלישית מתחברת לדברים שאמר חבר הכנסת טופורובסקי, והיא פיצוי למעסיקים על פי המסלולים שהיו בצוק איתן ובאירועים ביטחוניים קודמים.

רן מלמד: אלו הדברים ואני מניח שיושב-ראש ההסתדרות יעלה אותם גם בשיחות שהוא מקיים עם שר האוצר ועם גורמים נוספים.

רן מלמד: אני חושב שהמדינה צריכה להתחיל לחשוב ללכת בכיוונים האלה.

רן מלמד: תודה.

עאידה תומא סלימאן: תודה, רן.

עאידה תומא סלימאן: אני רוצה לתת את רשות הדיבור לעורך הדין כהן, מלה"ב, ארגוני העצמאים.

עאידה תומא סלימאן: אתה איתנו?

עאידה תומא סלימאן: לא.

עאידה תומא סלימאן: רשות הדיבור למיכאל איילון מלשכת עורכי הדין.

 << דובר >> מיכאל איילון: עורכי הדין העצמאים לגמרי רלוונטיים והם בתוך התמונה כעת.

 << דובר >> מיכאל איילון: הנתון שמדבר על מגבלת 240,000 שקלים אינו בשורה מבחינת עורכי הדין העצמאים.

 << דובר >> מיכאל איילון: זה אומר שמדברים על עורכי דין עצמאים שלא יכולים להרשות לעצמם ביום-יום להעסיק מזכירה, בטח מתמחה או עורך דין.

 << דובר >> מיכאל איילון: לכן אנחנו מחוץ ללופ בעניין הזה.

 << דובר >> מיכאל איילון: אנחנו חושבים שמה שיותר נכון בהקשרים האלה נוגע בעיקר לעורכי דין שעבודתם נגזרה מענפים שנכחדו או הופסקו כרגע והם לא מקבלים שום מענה.

 << דובר >> מיכאל איילון: אלה עורכי דין עם מחזורים קצת יותר גבוהים, אבל עם רווחים הרבה יותר קטנים ולכן מבחינתם אין בשורה.

 << דובר >> מיכאל איילון: הקו שצריך להיות לפחות מטעמנו, מבחינת הלשכה, הוא כזה שיהיה נגזר מפגיעה במחזור ולמעשה לפצות את עורכי הדין העצמאים או את העצמאים בכלל בדיוק בשווה ערך לנגזרות הקורונה ולפגיעה שנגרמה להם כתוצאה מהקורונה.

 << דובר >> מיכאל איילון: זהו פיצוי פחות או יותר באופן יחסי ועם איזושהי קורולוציה הגיונית לפגיעה עצומה במחזור שנגרמה שלא בעטיים.

 << דובר >> מיכאל איילון: זה למעשה מחזיר אותנו ומאוד דומה למודל הפיצוי שהיה בצוק איתן, שהיה תלוי מחזור ולא באופן רנדומלי קביעת מספר של 240,000 שמוציאה את מרבית העצמאים מחוץ לתמונה ובלי בשורה.

 << דובר >> מיכאל איילון: אני יכול להגיד באופן ודאי שלא יכול להתקיים עורך דין עם מחזור כזה ולכן, מן הסתם, גם אם הוא מעסיק עובד אחד שמרוויח פחות מהשכר הממוצע במשק, התקנות לא חלות עליו.

 << דובר >> מיכאל איילון: לכן, מבחינתנו אין בשורה בעניין ואין זיקה ישירה לפגיעה במחזור.

 << דובר >> מיכאל איילון: אני חושב שאנחנו מדברים על עורכי הדין העצמאים וזה שווה ערך לכל העסקים בסדרי גודל דומה.

 << דובר >> מיכאל איילון: מבחינתנו, בבשורות החדשות אין בשורות.

עאידה תומא סלימאן: תודה רבה.

עאידה תומא סלימאן: איתמר אביטן נמצא איתנו?

עאידה תומא סלימאן: בבקשה.

עאידה תומא סלימאן: אתה מארגון עובדי קולנוע וטלוויזיה.

איתמר אביטן: תודה רבה לוועדה, שלום רב לכל הנוכחים.

איתמר אביטן: אני מאיגוד עובדי הקולנוע והטלוויזיה ואנחנו גם נמצאים תחת ההסתדרות.

איתמר אביטן: חלק מהמסמכים שקיבלתם מההסתדרות כוללים גם אותנו.

איתמר אביטן: אני שומע את החברים ובעצם כולם מעלים בערך את אותן בעיות.

איתמר אביטן: צריך לדעת שיש הרבה פרילנסרים בשוק שהם פרילנסרים בכפייה.

איתמר אביטן: מה זאת אומרת?

איתמר אביטן: אומרים לאנשים: אם אתם רוצים לבוא לעבוד אצלנו, אתם חייבים לעבוד עם חשבונית ולא עם תלושי שכר.

איתמר אביטן: הם עובדים לכל דבר ועניין וכך גם עובדי מקצועות הסט שעובדים בקולנוע ובטלוויזיה.

איתמר אביטן: במשך שנים סירבו לתת להם תלושי שכר והיום הם נמצאים ממש על סף בעיה כלכלית.

איתמר אביטן: כי הם לא עסק, הם עובדים ואין להם משרד.

איתמר אביטן: הם פשוט באים ומוציאים חשבונית כדי לקבל את השכר שלהם.

איתמר אביטן: פנינו לביטוח הלאומי במסגרת צו סיווג מעסיקים, שאמור לתת דמי אבטלה גם לפרילנסרים כמו שחקנים ומרצים.

איתמר אביטן: הביטוח הלאומי באמת הרים את הכפפה והמנכ"ל שם ראה שעובדי מקצועות הסט הם עובדים לכל דבר ועניין והם באמת צריכים לקבל דמי אבטלה.

איתמר אביטן: בסוף 2018 אושר במינהלת הביטוח הלאומי שאנחנו ניכנס תחת הצו.

איתמר אביטן: לצערנו, הכנסת התפזרה ולא ניתן היה לאשר את ההכנסה שלו לצו.

איתמר אביטן: עכשיו ביקשנו שיכניסו אותנו לצו במסגרת תקנות החירום.

איתמר אביטן: כפי שאתם רואים, תוכניות האוצר מנותקות מהמציאות אז גם החמלה של האוצר מנותקת מהמציאות והם לא מוכנים בשום פנים ואופן לממש את החלטת הביטוח הלאומי מסוף 2018 ולהכניס אותנו לצו.

איתמר אביטן: כרגע, כל הפקות הטלוויזיה והקולנוע הופסקו ברגע אחד.

איתמר אביטן: הכול נפסק וכולם נשלחו הביתה.

איתמר אביטן: הפקה של 200 עובדים שנטפליקס עשו בישראל, ביום אחד האמריקנים ברחו לחו"ל.

איתמר אביטן: כל 200 העובדים נמצאים כרגע בבית.

איתמר אביטן: הפקה של 50 עובדים של נטפליקס שהייתה צריכה להגיע לארץ ולהתחיל במאי, העובדים כבר לא עובדים שלושה חודשים קודם לכן כי הם בעצם חיכו להפקה.

איתמר אביטן: אי אפשר לעבוד הפקה-הפקה.

איתמר אביטן: זאת אומרת שיש אנשים שכרגע לא יעבדו שבעה-שמונה חודשים.

איתמר אביטן: לא תהיה להם הכנסה.

איתמר אביטן: אנחנו ביקשנו להיכנס תחת הצו כמו השחקנים.

איתמר אביטן: כשהופסקה עכשיו הפקה של הוט, השחקנים באותה הפקה, למרות שהם פרילנסרים, מקבלים דמי אבטלה, והסאונד-מן, שהוא עובד לכל דבר ועניין, בגלל שהוא נאלץ להפיק חשבונית, לא מקבל דמי אבטלה.

איתמר אביטן: אין אדם שלא דיברתי איתו באוצר.

איתמר אביטן: אפילו יושב-ראש ההסתדרות דיבר עם ראש אגף תקציבים ולא מוכנים לעזור לנו ולא מוכנים לתת דמי אבטלה ל-1,500-1,000 עובדים שהם עובדים לכל דבר ועניין.

איתמר אביטן: כמובן, הם נפגעים מאוד.

איתמר אביטן: ההפרש שאתם שומעים עליו הוא הפרש מאוד מאוד משמעותי.

איתמר אביטן: מי שעובד ומרוויח בממוצע 15,000 שקל בחודש בממוצע, המענק שניתן הוא 60% מזה, זאת אומרת, מדמי האבטלה שהוא יכול היה להיות זכאי לקבל.

איתמר אביטן: לכן אנחנו פונים לוועדה לעזרה מול האוצר, ואני חושב שגם הביטוח הלאומי ירצה את העזרה כי הוא גם מבקש מהאוצר להכניס אותנו תחת הצו ולתת פתרון.

עאידה תומא סלימאן: אני חושבת שהבנו את הנקודה.

עאידה תומא סלימאן: אני מודה לך כי יש עוד רבים שרוצים להעלות נושאים.

איתמר אביטן: נקודה אחרונה, ברשותך, הנושא של הארנונה לא משפיע עלינו כי אין לנו משרדים וגם הנושא של הוצאת עובדים לחל"ת.

איתמר אביטן: גם זה לא משפיע עלינו.

עאידה תומא סלימאן: תודה רבה.

עאידה תומא סלימאן: חבר הכנסת ינון אזולאי, בבקשה.

ינון אזולאי: גברתי היושבת-ראש, תודה רבה לך על הדיון החשוב הזה ועל חלק מהדיונים שעוד יהיו.

ינון אזולאי: אני שומע הרבה עצמאים שהבנקים מנצלים את החולשה הזאת וסוגרים בפניהם את הברזים של ההלוואות.

ינון אזולאי: גם אם מישהו לוקח הלוואה, מעלים לו את הריבית באופן משמעותי.

ינון אזולאי: אני חושב שצריכה להיות עזרה וקודם כל לתת הוראה לבנקים להקפיא לשלושה חודשים את כל התשלומים, ולאחר מכן שימשיכו את זה בסוף התשלומים שלהם.

ינון אזולאי: אין שום סיבה כרגע להכות בעצמאים, שממילא מוכים היום כשהעסק שלהם נסגר ואנחנו לא יודעים מה יהיה.

ינון אזולאי: יש בעיה של ארנונה, שאני מקווה באמת שהיא נפתרה.

ינון אזולאי: יש קרן הלוואות שעדיין לא פעילה.

ינון אזולאי: אולי היא פעילה, אבל ממש במינון נמוך.

ינון אזולאי: העצמאים מתלוננים שהם עדיין לא מצליחים לפעול והביורוקרטיה קשה שם.

ינון אזולאי: צריך לייעל את זה כמה שיותר על מנת לעזור לאותם עצמאים שחוטפים וגם ככה יש להם בעיות גם עם תשלום דמי השכירות שהם אמורים לא לשלם לפי החוק.

ינון אזולאי: צריך לראות איך אנחנו יכולים להקל עליהם לפחות בדברים האלה, שתלויים בנו ובמשרד האוצר, ואנחנו צריכים לשים על זה את כל הדגש.

עאידה תומא סלימאן: תודה רבה.

עאידה תומא סלימאן: תוך כדי הדיון ואני מקבלת הודעות מאנשים, שמבקשים לשאול שאלות.

עאידה תומא סלימאן: אחת השאלות היא מה עם עצמאים שיש להם חובות או שיש להם הסדר תשלומים עם מסים או עם כל מוסד ממשלתי אחר.

עאידה תומא סלימאן: האם יקוזזו החובות האלה מהמענק, כשהוא יגיע?

עאידה תומא סלימאן: אני חושבת שהפנייה שלנו היא שלא ייעשה כל קיזוז מהמענק הזעום הזה לחובות.

עאידה תומא סלימאן: כמו שאנחנו מבקשים מהבנקים שיקפיאו בינתיים את התשלומים, המינימום שאפשר לבקש מהמדינה הוא שהיא לא תיתן ביד אחת ותיקח ביד השנייה.

עאידה תומא סלימאן: כלומר, להקפיא את כל ההסדרים, את כל תשלומי החובות של העצמאים מול המדינה עד שיסתיים המצב הזה.

ינון אזולאי: כשדיברתי על הלוואות הכוונה לא למשכנתאות אלא להלוואות בנקאיות רגילות.

עאידה תומא סלימאן: הלוואות רגילות.

עאידה תומא סלימאן: היו אנשים שפנו אליי וביקשו: תנו לנו לנשום ותגדילו לנו קצת את האשראי, לפחות כדי שנעמוד בהוצאות הקבועות הרגילות שלנו, עד שנבין איך מגישים את בקשת ההלוואה, מה התנאים וכולי.

עאידה תומא סלימאן: גם זה עדיין לא נגיש.

ינון אזולאי: הבנקים בסוף יפילו את הלקוחות שלהם.

עאידה תומא סלימאן: אני חייבת להגיד שמה שמבהיל אותי ומפחיד אותי הוא שאם הבנקים או המדינה לא יפתחו בפניהם את הדלתות, הם יצטרכו לפנות לשוק האפור.

עאידה תומא סלימאן: ואז באמת תהיה קריסה של הרבה עסקים.

עאידה תומא סלימאן: רשות הדיבור לחנן דגן, מאיחוד הגנים להגשים חלומות.

עאידה תומא סלימאן: אני יודעת שמישהי ממשרד האוצר ביקשה לדבר.

עאידה תומא סלימאן: אני מעכבת את רשות הדיבור שלכם כדי שתשמעו את כל השאלות ואחר כך נשמע אתכם.

עאידה תומא סלימאן: בבקשה, מר חנן דגן.

חנן דגן: שלום ותודה ליושבת-ראש הוועדה על כך שהיא מעלה את הנושא החשוב הזה.

חנן דגן: הדבר הראשון שחשוב לקחת בחשבון הוא שהוצאות של עצמאים הן הוצאות שוטפות מאוד מאוד גבוהות.

חנן דגן: כשאנחנו מדברים על שכירות זה דבר אח.

חנן דגן: תשלום משכורות בדרך כלל נעשה רטרואקטיבית, חובות, השקעות בעסק.

חנן דגן: העסקים הקטנים מגיעים הרבה פעמים לעשות אלפי שקלים בחודש והגדולים מגיעים גם למאות אלפי שקלים.

חנן דגן: 6,000 השקלים האלה הם בעצם לעג לרש.

חנן דגן: אי אפשר להתמודד עם זה, זה לא נותן כלכלה למשפחה בתקופה הזאת, ובטח זה לא עוצר את התשלומים.

חנן דגן: גם בעלי הנכסים לא מוכנים להמתין והם אומרים: לא מתאים לנו.

חנן דגן: אתם שוכרים עסק?

חנן דגן: תשלמו.

חנן דגן: אם לא תשלמו, אנחנו זורקים אתכם מהנכס.

חנן דגן: זה לחץ קבוע על העסקים.

חנן דגן: אנחנו חייבים לקחת בחשבון שגני הילדים עצמם הם בעצם המפתח לשיבה למשק.

חנן דגן: אם לא יהיו גני ילדים, העובדים לא יוכלו לחזור למשק.

חנן דגן: אם זה ימשיך מעבר ל-17 באפריל, וכבר אני שומע שזה ימשיך, הענף הזה יקרוס לחלוטין כולו.

חנן דגן: אין שום ביטחון, אין שום דבר שאנחנו יכולים להתקדם בו.

חנן דגן: אנחנו חייבים לשים את הדגש על זה שהענף הזה הוא המפתח.

עאידה תומא סלימאן: אני חייבת להגיד שגם אתמול, מול משרד העבודה והרווחה, העלינו את זה וביקשנו שיהיה סוג של פיצוי למפעילי הגנים והמעונות.

ינון אזולאי: יש מעונות של התמ"ת שקיבלו את המבנים מהמדינה ולכן הם לא צריכים לשלם שכירות.

ינון אזולאי: הוא מדבר על אותם גנים ומעונות שצריכים לשלם שכירות וזאת המפלה הכי גדולה שלהם.

ינון אזולאי: אשתי מנהלת מעון וגם אותה הוציאו לחל"ת.

ינון אזולאי: אני מכיר את זה ואני יודע שהמקומות האלה משלמים שכירות וההורים באים ודורשים את הכסף.

עאידה תומא סלימאן: ברור.

עאידה תומא סלימאן: אני מכירה את זה ואני חייבת להגיד שבאוכלוסייה הערבית אין כמעט מעונות מטעם המדינה.

עאידה תומא סלימאן: הרוב בשכירות והם כבר בקשר איתי בנושא הזה.

חנן דגן: אני רוצה להוסיף שבתוך ההתנהלות לכל אורך הדרך אנחנו צריכים לדעת, שכאשר בעל נכס משכיר דירה לגן – גם ככה יש עיוות בחוק מבחינת תכנון ובנייה – המחיר קופץ פי שתיים.

חנן דגן: אנשים חושבים שבסך הכול הוא שוכר בית, אבל שכר הדירה בחודש מגיע לכ-30,000-20,000 שכר דירה בחודש.

חנן דגן: שלא נדבר מה קורה במכרז ובאזור תל אביב.

חנן דגן: כדי שזה יהיה קל צריך לעשות חלוקה לפי מספר הילדים.

חנן דגן: גן שיש לו מספר מסוים של ילדים יקבל סכום מסוים פר ילד וגן גדול יותר יקבל סכום גדול יותר וכך אנחנו נוכל לשרוד.

חנן דגן: אני אשמח שתעלי בהמשך את קרן אויס שהיא יושבת-ראש האיגוד, של גוף שהוא קולגה שלי.

חנן דגן: היא תמשיך את הדברים ותיתן לכם נקודות נוספות וחשובות בנושא.

עאידה תומא סלימאן: תודה לך, חנן.

עאידה תומא סלימאן: קרן, בבקשה, בקצרה.

קרן אויס: תודה ליושבת-ראש הוועדה שנותנת לנו מקום ובמה לנקודה הספציפית והכואבת הזאת של המדינה.

קרן אויס: אצלנו מתחנכים כ-75% מהילדים בגיל לידה עד שלוש במגזר הפרטי.

קרן אויס: מדובר על כ-350,000 ילדים, 100,000 מטפלות, 600,000 הורים שנמצאים עכשיו בבית וכולנו בתוך ואקום מאוד מאוד גדול, שעומד בפני סכנת קריסה.

קרן אויס: אנחנו מסתכלים דווקא על העתיד של המדינה ורוצים לראות את חצי הכוס המלאה.

קרן אויס: אנחנו רוצים להיות בישורת הראשונה לחזור לפעולה, לפתוח את הדלתות שלנו, לאפשר להורים לחזור לעבודה ולאפשר למטפלות שלנו לחזור למקום העבודה שלהן.

עאידה תומא סלימאן: קרן, אני מאוד מתנצלת.

עאידה תומא סלימאן: כולנו מבינים ובאמת כולנו שותפים לדאגה הזאת, אבל בואי נהיה ענייניות.

עאידה תומא סלימאן: תגידי מה את הבעיות.

קרן אויס: אני מאוד עניינית ואני אגיד לך מה אנחנו מבקשים.

קרן אויס: בדברים של שר האוצר ושל החשב הכללי ראינו שייעדו סכומים לדברים לא נודעים בסך 70 מיליון שקלים.

קרן אויס: כתחום מאוד מאוד ייחודי של הגיל הרך אנחנו רוצים לקבל הקצאה מיוחדת לעזרה, לשמור על הגנים כדי שיוכלו להיפתח אחרי המשבר.

קרן אויס: כמו שציין חנן, עזרה בשכירות.

קרן אויס: שמעתי אותך ואני מסכימה איתך לעניין ביטול הארנונה לפחות לשלושה חודשים.

קרן אויס: כמובן שהקלה במיסוי ולא דחייה כי דחייה רק תזיז את הקץ קדימה.

קרן אויס: מי שאין לו, גם לא יהיה לו.

קרן אויס: לכן אנחנו לא רוצים תשובות של דחייה לשבוע-שבוע וחצי.

קרן אויס: אנחנו מבקשים הקלות ופטורים וכמובן, פטור מארנונה ועזרה בשכר דירה.

קרן אויס: אני סומכת עלייך שתעבירי את המידע.

עאידה תומא סלימאן: תודה, תודה.

עאידה תומא סלימאן: ירון רייכמן, מהתנועה הקיבוצית.

ירון רייכמן: תודה רבה על ההזדמנות.

ירון רייכמן: אני רוצה להתחבר לדברי חבר הכנסת אלון שוסטר.

ירון רייכמן: יש פה פתרון מאוד חלקי.

ירון רייכמן: נותנים פתרון למעגל העובדים ובעצם יש קבוצה אחת שנשארה בחוץ.

ירון רייכמן: יש פתרון לשכירים, יש פתרון לעצמאים ויש את חברי הקיבוץ, שהם לא שכירים ולא עצמאים.

ירון רייכמן: אנחנו מאוד מבקשים לראות איך לשלב גם את חברי הקיבוץ בפתרון.

ירון רייכמן: אני שוב אומר שזה פתרון מאוד מאוד חלקי.

ירון רייכמן: הבוקר שוחחתי עם נציג מקיבוץ עין גב, שאני רוצה לתת אותו כדוגמה.

ירון רייכמן: זה קיבוץ שנגרם לו נזק של 4 מיליון שקלים בחודש.

ירון רייכמן: יש לו חמישים חברי קיבוץ שעובדים במגזר התיירות.

ירון רייכמן: גם אם הם יקבלו את הפיצוי המלא, וזה 6,000 שקל בחודש, זה אפס קצהו וזה לא מכסה אפילו את הקצה של הנזק.

ירון רייכמן: כמובן, צריך להיות פתרון גם למעגל העסקי.

ירון רייכמן: אנחנו מאוד מבקשים לא להשאיר אותנו בחוץ.

ירון רייכמן: זאת קבוצת אוכלוסייה קטנה.

עאידה תומא סלימאן: כמה היא קטנה?

ירון רייכמן: קטנה מאוד.

ירון רייכמן: זה 1.5% מאוכלוסיית המדינה ואנחנו מדברים על קבוצת החברים שיצאו לחופשה כפויה.

ירון רייכמן: מהענפים שנפגעו במשבר זאת קבוצה מאוד מאוד קטנה והפתרון הוא חלקי ולא מספיק.

ירון רייכמן: המגזר הזה תורם הרבה מאוד למשק המדינה והוא מהווה היום 9% מהתעשייה במשק.

ירון רייכמן: לא צריך להשאיר את האנשים האלה בחוץ.

ירון רייכמן: כמו שנותנים פתרון לעצמאים, צריך לתת פתרון לחברי הקיבוצים.

ירון רייכמן: תודה רבה.

עאידה תומא סלימאן: תודה רבה.

עאידה תומא סלימאן: יש לי הרגשה שהרשת שנפרסה, החורים בה גדולים והרבה קבוצות נופלות מתוכה ולא נשאר להן.

עאידה תומא סלימאן: ככל שמדברים יותר ויותר, אנחנו מגלים עוד ועוד קבוצות שנפלו מתוך הרשת הזאת.

עאידה תומא סלימאן: ואני אומרת את זה לצערי.

עאידה תומא סלימאן: ליאור רוזפלד מלשכת סוכני הביטוח, בבקשה.

ליאור רוזפלד: שלום לך.

ליאור רוזפלד: קודם כל, אני מודה לך על האירוח אצלך בוועדה, ואת מנהלת אותה בצורה מכובדת.

ליאור רוזפלד: תודה לך.

ליאור רוזפלד: אני רוצה להודות לראש רשות שוק ההון, ד"ר משה ברקת, שהכיר אתמול בסוכני הביטוח כמקצוע חיוני.

ליאור רוזפלד: אני חושב שזאת אמירה ברורה וחשובה כי אנחנו החומה שעומדת למול כל הציבור.

ליאור רוזפלד: כל אחד פה מייצג את המגזר שלו, אנחנו מייצגים את כל עם ישראל ואת כל העצמאים כי אנחנו פועלים למול קרנות הפנסיה, החסכונות הפנסיוניים והביטוחים בכלל של כל הציבור.

ליאור רוזפלד: אני לא יודע אם נציג האוצר עדיין נמצא איתנו.

עאידה תומא סלימאן: הם אמורים להיות איתנו.

ליאור רוזפלד: אני לא רואה אותו.

עידו סופר: אני מקשיב, כמובן.

עידו סופר: תודה.

עידו סופר: ההטבות שפורסמו אתמול לא נוגעות לחברות בע"מ, שבהרבה מאוד מקרים גם בהן המחזור הוא של 3-2 מיליון שקל.

עידו סופר: אם אני לוקח את זה לענף הביטוח, סוכני ביטוח שהם סוכנויות תאגיד, חברות בע"מ שהמחזור שלהן הוא כפי שציינתי, לא נכללים בהטבות או במענקים.

עידו סופר: מדובר בעסקים שמעסיקים 12-10 עובדים ובסדר גודל כזה אנחנו יודעים מה המחזור.

עידו סופר: אנחנו גם יודעים מה נשאר בסוף וזה לא הרבה יותר מאשר עוסק מורשה קטן.

עידו סופר: חשוב לתת את הדעת גם על הנושא הזה.

עידו סופר: אני אשמח לקבל את התשובה שלך.

עידו סופר: בלי קשר הגשנו בקשה לראש רשות שוק ההון שנמצא אצלכם להקל על סוכני הביטוח בכל מה שקשור לפעולות שאנחנו עושים למען הציבור בימים האלה, למען כמעט מיליון מובטלים שיצאו לחל"ת או פוטרו מהעבודה ומבקשים לבצע שינויים בקרנות הפנסיה שלהם או בביטוחי המנהלים.

עידו סופר: אני מניח ומקווה שידוע לך שאותן פעולות כפופות למילוי מסמך הנמקה, שאורכו 12 דפים שלמים.

עידו סופר: כדי לבצע שינוי בקרן פנסיה אתה צריך למלא 12 דפים ולשבת יותר משעה עם כל אדם.

עידו סופר: אני חושב שבזמנים כאלה צריך להפחית קצת את הביורוקרטיה, לרדת מהרגולציה ולאפשר לאותם מובטלים לבצע התאמות נכונות.

עידו סופר: מי הם אותם מיליון איש?

עידו סופר: הם בעלי עסקים קטנים, שגם ככה כובד המשקל כבד עליהם.

עידו סופר: בואו תקלו גם עלינו לעזור להם.

עאידה תומא סלימאן: נצטרך אחר כך לשאול כמה הקלות יעשו חברות הביטוח לאנשים בתשלומים שלהם.

ליאור רוזפלד: גברתי היושבת-ראש, את מכירה את הפעילות שלנו ואת יודעת שכבר פעלנו בנושא הזה.

ליאור רוזפלד: אנחנו פעלנו כדי שחברות הביטוח יקלו גם על הלוואות ממוצרים פנסיוניים.

ליאור רוזפלד: אני מכיר את הבשורה מאתמול, שניתן יהיה לפדות 20% או 30% מהחסכונות הפנסיוניים ללא מס.

ליאור רוזפלד: אני לא חושב שזה הפתרון.

ליאור רוזפלד: אני חושב שכולנו צריכים לעודד את אותו ציבור לא לגעת בחסכונות הפנסיוניים שלו כדי לא להיפגע בעתיד, גם אם הוא נפגע כרגע במשבר הנוכחי.

ליאור רוזפלד: בקשה אחרונה היא לנציג האוצר שיסייע לנו לפעול מול רשות ההון.

ליאור רוזפלד: אנחנו מבקשים להשאיר את ציבור העצמאים בכיסוי מלא למשך מספר חודשים ללא תשלום, כלומר לבצע דילוג על התשלום בפרמיות הביטוח בכל מה שקשור לכיסויי הריסק, אובדן כושר עבודה, ביטוחי הבריאות והחסכונות הפנסיוניים של ציבור העצמאים.

ליאור רוזפלד: בואו תעזרו לנו להקל עליהם כדי שלא יגיעו לפתרון הקל שהוא פשוט להפסיק את קרן הפנסיה והחיסכון הפנסיוני.

ליאור רוזפלד: זה לא הפתרון.

ליאור רוזפלד: תודה רבה לך.

עאידה תומא סלימאן: תודה, תודה.

עאידה תומא סלימאן: אני רוצה לתת את זכות הדיבור לניסים סרוסי, ארגון חברות ההסעה בישראל.

 << דובר >> ניסים סרורסי: שלום ותודה על ההזדמנות.

 << דובר >> ניסים סרורסי: יש לנו כ-20,000 כלי רכב ו-25,000 נהגים.

 << דובר >> ניסים סרורסי: במצב שגרתי אנחנו מסיעים עובדים במפעלים, מסיעים תלמידים, מסיעים תיירים, מסיעים כל מה שזז והוא לא תחבורה ציבורית.

 << דובר >> ניסים סרורסי: יש לנו למעלה מ-1.2 מיליון נוסעים ביום.

 << דובר >> ניסים סרורסי: מאז התפרצות נגיף הקורונה נקלענו למצב שבו אנחנו מסיעים רק את עובדי המפעלים החיוניים ונאלצנו לפטר אלפי עובדים.

 << דובר >> ניסים סרורסי: נותרנו עם 2,500 נהגים, שמסיעים בבוקר ומחזירים בצוהריים את אותם עובדי מפעלים חיוניים.

 << דובר >> ניסים סרורסי: יש לנו הסכם קיבוצי עם צו הרחבה של משרד העבודה, שבו אנחנו חייבים בימים שגרתיים לשלם מינימום של שעות עבודה ובפועל נהג עובד רק שעתיים.

 << דובר >> ניסים סרורסי: פנינו לכמה גורמים ואנחנו פונים אליכם עכשיו ואומרים שבעיקרון, אם אני מעסיק אדם שעתיים ביום ואני נאלץ לשלם לו על שמונה-עשר שעות עבודה ביום, אין ספק שאנחנו לא כלכליים אבל אנחנו עדיין חייבים לשרת את אותם מפעלים חיוניים.

 << דובר >> ניסים סרורסי: זה כולל בתי חולים וכולל את משרד הביטחון.

 << דובר >> ניסים סרורסי: במקום לשחרר את כל העובדים לחל"ת ולהגיד שאין יכולת, באנו למדינה והצענו הצעה: אנחנו נשלם חלק גדול מהשכר, המדינה תעזור לנו בחלק מהשכר.

 << דובר >> ניסים סרורסי: כך המפעלים האלה עדיין יוכלו לקבל שירות ולא כולם ייפגעו.

 << דובר >> ניסים סרורסי: במקום לשלוח אותם לחל"ת והם יקבלו תמורה מלאה, נוכל לחסוך למדינה ומצד שני להמשיך לתת שירות.

 << דובר >> ניסים סרורסי: אתמול הייתה ישיבה של ועדת הכספים והיושב-ראש פנה גם לאוצר וגם למשרד העבודה – שני הנציגים נמצאים פה – ושאל איך נותנים פתרון לאותן חברות, לאותו תחום ייחודי שנאלץ לעבוד שעתיים ביום ועדיין לשלם משכורות של 10-8 שעות ביום.

 << דובר >> ניסים סרורסי: השאלה שלי היא האם הוועדה יכולה לעזור לנו למצוא פתרון לעניין הזה והאם משרד העבודה והרווחה יודע למצוא פתרון לעניין של הסכם קיבוצי מצד אחד, שמחייב לתת 10-8 שעות ביום ומצד שני אנחנו מעסיקים רק שעתיים ביום.

 << דובר >> ניסים סרורסי: תודה בכל מקרה על ההזדמנות לדבר.

עאידה תומא סלימאן: תודה, תכף נרצה לשמוע את התגובות של האוצר.

עאידה תומא סלימאן: כמובן שאתם קבוצה שצריך לראות איך אפשר לעזור לה ואנחנו נתגייס גם בנושא הזה.

עאידה תומא סלימאן: אני רוצה לתת את זכות הדיבור ליוסי אלקובי מהתאחדות המלאכה והתעשייה.

יוסי אלקובי: תודה, גברתי היושבת-ראש, אני מייצג 40,000 בעלי מלאכה מעובד אחד עד 20 עובדים.

יוסי אלקובי: עם זאת, אני מייצג גם 10,0000 קוסמטיקאיות, 16,000 מספרות, 4,000 איפור קבוע ו-600,000 עובדים תחתינו.

יוסי אלקובי: אני שומע השכם והערב ששואלים מה לתת, איך לתת.

יוסי אלקובי: הזמן קצר ובעוד שבעה ימים מגיע החג.

יוסי אלקובי: יש אנשים שמקבלים סירוב בכרטיס האשראי בשביל לקנות אוכל מהסופר.

יוסי אלקובי: דיבר איתי אתמול בטלפון אדם בעל עסק קטן והוא פרץ בבכי כשסיפר שהוא בא לתת כרטיס אשראי וקיבל סירוב.

יוסי אלקובי: אני חושב שהטיפול הראשוני צריך להתבצע היום, הרגע.

יוסי אלקובי: שתצא הוראה ממשרד האוצר לבנק ישראל ובנק ישראל ינחה את הבנקים להגדיל את האשראי שיש לעסקים הללו.

יוסי אלקובי: אין ברירה.

יוסי אלקובי: תזרים המזומנים ירד, הזמנות אין, עסקים נסגרים.

יוסי אלקובי: מכת מוות לעסקים הקטנים.

יוסי אלקובי: אני לא יודע אם מחר בבוקר נקום ליום שבו לא יהיו עסקים והאבטלה תכה שוק על ירך את המדינה.

יוסי אלקובי: צריכים לתת הוראה לבנקים.

יוסי אלקובי: זאת שעת מבחן של המדינה.

יוסי אלקובי: פניתי לשר האוצר וביקשתי ממנו לתקן את חוק מס רכוש ולנצל את קרן הפיצויים שיש שם לטובת סיוע לאלפי עסקים קטנים.

יוסי אלקובי: הכול דיבורים כמו חול ואין שום דבר מה לאכול.

יוסי אלקובי: אני אומר לכם, זאת השעה.

יוסי אלקובי: יש עוד שבעה ימים לחג.

יוסי אלקובי: 3,444 בקשות להלוואות בערבות מדינה הוגשו ורק 25 אושרו.

יוסי אלקובי: יש עוד בתור שמתקשרים לבנקים, אבל הבנקים לא עונים לטלפונים.

יוסי אלקובי: הבנקים סגורים וזה פשוט לא לעניין.

יוסי אלקובי: אני חושב שההתנהלות הזאת היא התנהלות כושלת.

יוסי אלקובי: כל מה שנאמר אתמול על ה-80 מיליארד – לא יודעים למי, למה, איך מקבלים, מה מקבלים, איזה טופס.

יוסי אלקובי: חברים, אני אומר לכם שאני מייצג סקטור שהולך להתפרק.

יוסי אלקובי: קוסמטיקאיות שאין להן איך לעשות את החג, ספרים שאין להם איך לעשות את החג.

יוסי אלקובי: אני חושב שזאת שעת מבחן של המדינה.

יוסי אלקובי: חייבים לצאת ולתת יד בנושא הזה.

יוסי אלקובי: לא ייתכן לשבת יום ולילה במשרד האוצר ולנסות לדון על 6,000 שקל למי לתת, מה לתת.

יוסי אלקובי: זה לא ניתן והמצב קשה מאוד.

יוסי אלקובי: אדוני ראש הממשלה, תקום, תצא ותראה מה עושים.

יוסי אלקובי: ועכשיו.

יוסי אלקובי: הרגע.

עאידה תומא סלימאן: יוסי, אני מבינה שאתה מדבר מדם ליבך.

עאידה תומא סלימאן: לצערי, אני לא מצפה לכך שראש הממשלה צופה בדיון הזה ובסופו של דבר ההחלטות מתקבלות בממשלה.

עאידה תומא סלימאן: חלק מהניסיון שלנו הוא לתקן את המעוות ודווקא את הקבוצות שנשכחו.

עאידה תומא סלימאן: כפי שאמרתי, הרשת שנבנתה עד עכשיו, יש בה הרבה חורים גדולים והרבה קבוצות, במיוחד של עצמאים, נופלות.

עאידה תומא סלימאן: אני מבינה אותך.

עאידה תומא סלימאן: אתה מדבר על הרחבת האשראי, אתה מדבר על זה שמענק של 6,000 שקל לא יעזור לכם בכלום.

עאידה תומא סלימאן: חלק מהדברים שנצטרך לעשות זה ישיבת עבודה מהירה עם האוצר כדי לקדם חלק מהנושאים, כולל של המגזר שלכם.

עאידה תומא סלימאן: תודה לך יוסי ואנחנו ננסה לשמוע עוד מעט מהאוצר.

עאידה תומא סלימאן: האם יש איתנו עוד אנשים שנמצאים איתנו ורוצים לדבר?

איריס שטרק: כן, אני ביקשתי לדבר.

עאידה תומא סלימאן: כן, איריס, פניתי אלייך לפני זמן מה וכנראה לא שמעת אותי.

איריס שטרק: אני מצטערת.

איריס שטרק: אני חושבת שהבעיה הראשונה שיש לנו כאן היא חוסר בהירות מוחלט.

איריס שטרק: אנחנו 15,000 רואי חשבון שעומדים בפני ציבור העסקים ולא יודעים מה להגיד.

איריס שטרק: אוסף של מידע שהוא לא מבוסס, וראינו את זה גם בתשובות שלא באמת ברור מה הקריטריונים.

איריס שטרק: אי ודאות – עדיף לא לצאת בכלל עם פרסום עד שיודעים מה באמת יש.

איריס שטרק: או לצאת עם דבר אחד כדי שנדע מה שיש.

איריס שטרק: הדבר השני זה כל נושא המענק, שמבוסס על דוחות 2018 ולא באמת משקף.

איריס שטרק: קיים מידע בביטוח לאומי וגם בדמי לידה אישה עצמאית יודעת כמה היא תקבל לפי ההכנסות שלה.

איריס שטרק: יש מידע עדכני שלמר שפיגלר יש אותו בוודאות והוא יודע כמה מקדמות ביטוח לאומי משלם כל אחד כי הוא מצהיר על הכנסה.

איריס שטרק: לפי המידע הזה היה אפשר לעשות אותו דבר כמו שיש לשכירים עם תקרה, לתת לעצמאים את האבטלה לפי מה שהם דיווחו לצורך ביטוח לאומי.

איריס שטרק: הכול היה יכול להיות פשוט לגמרי במקום להמציא כל יום מנגנונים חדשים.

איריס שטרק: דבר נוסף, כל הנושא שהוזכר פה לגבי בעלי חברות.

איריס שטרק: מה זה משנה אם החלטתי לפעול כעצמאי או החלטתי לנהל את העסק שלי כחברה.

איריס שטרק: אני נענש כי אני חברה בע"מ ואני מנהל את החברה, עם כל האחריות ולא נמצא בלופ הזה לגמרי.

איריס שטרק: אני חושבת שהמצב הזה לא סביר ואי אפשר להפקיר את העסקים שבחופש ההתאגדות בחרו לפעול כחברות.

איריס שטרק: היום זה היום האחרון שבו אפשר להגיש את הבקשה לחל"ת לשירות התעסוקה רטרואקטיבית מ-15 במרס.

איריס שטרק: אנחנו יודעים איזה עומס יש ואני מבקשת להאריך את זה מיידית ולתת עוד ימים, לפחות עד פסח, כדי שאפשר יהיה להגיש וזה ייחשב מ-15 במרס.

איריס שטרק: כל הבקשות להיתר לנשים בהריון, שאי אפשר להוציא אותן לחל"ת בגלל שהן בהיריון, ביטוח לאומי, בגלל העומס אצלו לא מסוגל לענות.

איריס שטרק: יש נשים בהיריון שנשלחו הביתה כי כבר אין עבודה לעסקים.

איריס שטרק: הן לא זכאיות לחל"ת, בעלי העסקים גם הם נמצאים בכאוס נוראי והם לא קיבלו היתר בעניין.

איריס שטרק: רבותיי, ראינו אתמול ש-25 בקשות אושרו בקרן של ערבות המדינה.

איריס שטרק: אנחנו רואים במפורש שהקרן לא מסוגלת לעמוד.

איריס שטרק: כלומר, אם לא יהיה פתרון תזרימי, הכול יהיה מאוחר מדי.

איריס שטרק: לא נראה לי שנדע בימים הקרובים מה הפרשנות והקריטריונים של התוכנית.

איריס שטרק: לכן הצעתי שצריך אלטרנטיבה של דחייה גורפת של תשלומי המס.

עאידה תומא סלימאן: תודה, איריס.

עאידה תומא סלימאן: אני חושבת שהצעת כמה הצעות מאוד מאוד טובות כהרגלך.

עאידה תומא סלימאן: אני מבקשת שתשלחי אלינו את ההצעות.

עאידה תומא סלימאן: אני יודעת שבעניין הנשים בהיריון אמר מר שפיגלר שהיו 4,000 בקשות להיתרים להוציא אותן לחל"ת.

עאידה תומא סלימאן: בדרך כלל הבקשות לשנה לא מגיעות ל-4,000 אלא ל-1,200 בקשות.

עאידה תומא סלימאן: הפעם היו 4,000 בקשות תוך 15 יום וכמובן, הם קורסים תחת הנטל הזה.

עאידה תומא סלימאן: מר שפיגלר, אני מבקשת שתאריך את התקופה.

עאידה תומא סלימאן: אתה בעצמך דיברת על כך שיש אנשים שלא הצליחו עדיין להוציא אישורים מהמעסיקים שלהם.

עאידה תומא סלימאן: אולי באמת תודיע עכשיו על הארכה להגשת בקשות לדמי אבטלה.

מאיר שפיגלר: כבוד היושבת-ראש, אנחנו לא חוסמים הגשת בקשות.

מאיר שפיגלר: אנחנו מודעים למצב ומתחשבים בו.

מאיר שפיגלר: מי שלא הצליח להגיש בקשה עד כה, שיגיש.

מאיר שפיגלר: הדבר היחיד שעלול לקרות הוא שלא נצליח, ככל שהבקשות יוגשו לקראת ערב חג הפסח, להעביר את המקדמות.

מאיר שפיגלר: כל בקשה שתוגש בהתאם לתאריך הקובע שבו האדם יצא לחופשה מאולצת ללא תשלום או שפוטר מעבודתו, הוא יקבל את מלוא דמי האבטלה המגיעים לו.

עאידה תומא סלימאן: רטרואקטיבית, מהתאריך שהוא מציין?

כ מאיר שפיגלר: כמובן.

עאידה תומא סלימאן: אז אפשר להגיד שמי שירצה את הכסף שלו לפני פסח, שיגיש מייד, אבל מי שלא מצליח לעשות את זה, התאריך שהצהרתם עליו בהתחלה יידחה.

עאידה תומא סלימאן: יש הארכה.

עאידה תומא סלימאן: אתם לא חוסמים אף אחד.

מאיר שפיגלר: כבוד היושבת-ראש, לא אנחנו קיבלנו תאריכים.

מאיר שפיגלר: כפי שציינתי, הביטוח הלאומי מזדהה לחלוטין עם מי שפוקד את כל אותם עובדים שהפסיקו להגיע למקום עבודתם.

מאיר שפיגלר: אנחנו בהחלט ניתן מרחב גדול ככל שניתן כדי להיענות לצרכים של המובטלים.

עאידה תומא סלימאן: אני מודה לך.

עאידה תומא סלימאן: אני חושבת שזה מאוד חשוב לציבור העובדים שלא הצליח להוציא את האישורים המתאימים מהמעסיקים.

עאידה תומא סלימאן: אני מאוד מודה לך על הגישה המתחשבת הזאת.

 << דובר >> מיכאל איילון: יש מסלול מיוחד בכל הנוגע לחל"ת של עובדות בהיריון.

 << דובר >> מיכאל איילון: יש מסלול מיוחד שאנחנו עובדים לפיו.

 << דובר >> מיכאל איילון: הוגשו בקשות וגם התקבלו היתרים.

 << דובר >> מיכאל איילון: נקודה נוספת שחשוב לחדד בהקשרים האלה לכולם, היא שאת הבקשות האלה ניתן להגיש עם היתר לתחולה רטרואקטיבית ביום הגשת הבקשה.

 << דובר >> מיכאל איילון: צריך לציין את זה בבקשה וברגע שזה נוגע לחל"ת, לעבור במסלול שנקבע במיוחד להן.

עאידה תומא סלימאן: סליחה, סליחה.

עאידה תומא סלימאן: אנחנו לא ניכנס עכשיו לפרטים.

עאידה תומא סלימאן: כל מי שעושה את זה יודע איך לעשות את זה, אבל תודה על ההבהרה.

ינון אזולאי: שתי שאלות למר שפיגלר, אדם שמרוויח שכר מינימום והיום חותם אבטלה, יוצא שבעצם הוא אמור לקבל היום פחות משכר המינימום.

ינון אזולאי: אנחנו יודעים מה המצב היום במשק ויכול להיות שזה זוג שיצא לחל"ת וקיבל שכר מינימום.

ינון אזולאי: הם מגיעים לפת לחם וממילא היו על סף פת לחם.

ינון אזולאי: מה המענה שלכם לזה?

ינון אזולאי: אולי כדאי להגדיל את זה באופן חד-פעמי עד סוף המשבר למאה אחוזים?

ינון אזולאי: דבר נוסף, יש כאלה שלא מקבלים דמי אבטלה אבל הם זכאים להבטחת הכנסה או להשלמת הכנסה ולפעמים הפרוצדורה מאוד ארוכה ומורכבת.

ינון אזולאי: אומרים להם להביא תדפיסי בנק ולא לכל אחד יש אינטרנט.

ינון אזולאי: האם יש לכם מענה גם לזה בזמנים האלה כדי לנסות ולהקל מעליהם את כל הביורוקרטיה?

מאיר שפיגלר: אני אתחיל מהסוף.

מאיר שפיגלר: אנחנו בהחלט פישטנו את התהליכים והפחתנו רגולציה וביורוקרטיה שלא לצורך בהגשת בקשות לקבלת הבטחת הכנסה או השלמת הכנסה.

מאיר שפיגלר: לגבי שאלתך הראשונה, לצערי הרב אנחנו מחויבים לפעול לפי החוק והחוק לא מאפשר לנו לסטות מטבלת הזכאות לדמי אבטלה, שנגזרת, בין היתר, מגילו של המובטל ומרמת הזכר שהוא היה זכאי לה ערב יציאתו משוק העבודה.

מאיר שפיגלר: כלומר ערב הפיכתו למובטל.

עאידה תומא סלימאן: תודה.

עאידה תומא סלימאן: אני חושבת שכדאי מאוד כנציג של הקואליציה, חבר הכנסת אזולאי - - -

ינון אזולאי: חכי, עוד לא נבנתה הקואליציה.

אלכס קושניר: כשיבנו אתם תהיו בפנים.

אלכס קושניר: אני חושבת שאתה תתגייס לעזרתי ולעזרת אנשים לדחוף לכיוון של תקנות וחקיקה שתאפשר לפצות חלק מהאנשים האלה.

ינון אזולאי: בשמחה רבה.

אלכס קושניר: יש לי שאלה לנציג האוצר אבל קודם אומר מילה.

אלכס קושניר: בכל פעם אנחנו רואים את המליאה, כל אחד ממקומו, ושומעים בכל פעם שהממשלה מודיעה על תקנות חירום כאלה ואחרות בהינף יד.

אלכס קושניר: מזכירת הכנסת מקריאה את כל התקנות.

אלכס קושניר: כל הדברים שאתה, ינון, דיברת עליהם ושאנחנו דיברנו עליהם כאן, אנחנו לא שומעים עליהם שם.

אלכס קושניר: נכון, אפשר לעשות את זה בחקיקה, אבל אנחנו יודעים שבמצב שהכנסת נמצאת בו היום, חקיקה היא כמעט בלתי אפשרית, אלא אם כן הממשלה רוצה משהו.

אלכס קושניר: הכלים נמצאים אצל הממשלה והיא יכולה לעשות את זה באמצעות תקנות חירום או באמצעות חקיקה ממשלתית.

אלכס קושניר: זה נמצא שם ואני חושב שבנושא הזה אין קואליציה ואופוזיציה, וכולנו צריכים להתגייס כדי לעשות את זה.

אלכס קושניר: אני רוצה לשאול את נציג האוצר את השאלה שהוא לא ענה לי עליה.

אלכס קושניר: דיברת על זה שיש החזרה של מקדמות מס הכנסה לשנת 2020 עבור חודשים ינואר ופברואר.

אלכס קושניר: ואני שאלתי אותך מה גובה ההחזר – האם אתם מסוגלים להחזיר מאה אחוזים מהמקדמות או אחוזים מסוימים.

אלכס קושניר: אני מאוד אשמח אם תענה לי.

עידו סופר: אני אתייחס באופן כללי לשאלות שעלו.

עידו סופר: לגבי השאלה הזאת, אם יש נציג של רשות המסים שנוכח בדיון אני אשמח שהוא יענה.

עידו סופר: אם לא, אני אחזיר לך תשובה מפורטת בהמשך.

עידו סופר: אני לא יודע לענות לך על השאלה הזאת ברגע זה.

עאידה תומא סלימאן: אני תכף אתן למירי סביון מרשות המסים לענות על השאלה.

עידו סופר: מירי סביון היא הגורם הרלוונטי שיכול לענות על השאלה הזאת.

עידו סופר: ברשותכם, אם אתם רוצים, תנו לה לענות בבקשה.

עאידה תומא סלימאן: בינתיים אתה יכול לתת תשובות הקשורות לאוצר בנושאים שקשורים לך.

עידו סופר: אני אתייחס לשני דברים שנאמרו.

עידו סופר: דובר על כך שהמענק לא מכסה את הוצאותיו של העסק.

עידו סופר: הדבר נכון, כמובן, ולא נעלם מעינינו.

עידו סופר: יש כאן מענה משולב: זה מענק שנועד לאיזושהי תכלית סוציאלית ומדובר על 6,000 שקל ופעימה נוספת בחודש הבא.

עידו סופר: לצד זה סט אחר של פעולות ייעודיות לעסקים קטנים שנועדו לתת להם אוויר לנשימה, בין אם זה בהפחתת הוצאות כפי שפירטתי ובין אם זה בקרן הלוואות בערבות מדינה או סדרה של מענקים אחרים.

עידו סופר: לכן, ביחד זה פתרון שהוא הוליסטי.

עידו סופר: לגבי קרן ההלוואות בערבות מדינה, נשאלה שאלה למה המדינה לא נותנת את ההלוואות האלה וגם צוין שיש כלים שבהם שיעור אחוז הפירעון נמוך.

עידו סופר: המדינה לא יודעת לתת הלוואות.

עידו סופר: מנגנון החיתום של הבנק הוא המנגנון הנכון.

עידו סופר: אנחנו עושים את כל הפעולות הנדרשות – אגף החשב הכללי הוא זה שמוביל את זה – על מנת שהסרבול הביורוקרטי עם הגופים המתאמים יוסר ויהיה אפשר גם לפנות באופן ישיר ולקבל הלוואות.

ינון אזולאי: מתי?

ינון אזולאי: מתי תתחיל קרן ההלוואות לעבוד כי היא עוד לא התחילה.

ינון אזולאי: מתי היא תתחיל?

עידו סופר: היא התחילה ואנשים מקבלים.

ינון אזולאי: באחוזים בודדים.

עידו סופר: יש סט של פעולות שבוצעו בעקבות כמות הפונים.

עידו סופר: זה בוצע על מנת שהאשראי יתחיל לזרום החוצה בצורה הרבה יותר מהירה.

עידו סופר: אנחנו צופים שבימים הקרובים נראה כבר את המגמה הזאת קורית.

עאידה תומא סלימאן: עידו, אני רוצה לשאול האם אתם דנים בכלל בכמה מהקבוצות שהעלינו עכשיו עם הבעייתיות שיש במצבן כמו חברי הקיבוצים, כמו המפעילים של גני הילדים והמעונות וכן על חברות ההסעה.

עאידה תומא סלימאן: האם התחלתם לדון?

עאידה תומא סלימאן: האם זה הגיע אליכם?

עאידה תומא סלימאן: איפה זה נמצא?

עידו סופר: הפתרונות הם רוחביים שמתאימים למרבית אם לא לכלל האוכלוסייה.

עאידה תומא סלימאן: עידו, אני מתנצלת.

עאידה תומא סלימאן: תקשיב לי קצת.

עאידה תומא סלימאן: אנחנו שמענו את המשפטים האלה, אבל אני התייחסתי לקבוצות ספציפיות, שבינתיים זה לא עונה להם על המינימום שבמינימום או שלא עונה בכלל.

עאידה תומא סלימאן: חברי קיבוצים הם לא שכירים ולא עצמאים.

עאידה תומא סלימאן: האם הבעיה הזאת הגיעה לפתחכם?

עאידה תומא סלימאן: האם התחלתם לדון בה?

עאידה תומא סלימאן: אני רוצה לדעת.

עידו סופר: הסוגיה של חברי הקיבוצים הועלתה על ידי חבר הכנסת שוסטר והדבר נמצא בבדיקה.

עידו סופר: לגבי אוכלוסיות אחרות, יש התאמות כאלה ואחרות והן יודעות לפנות לגורמים הרלוונטיים.

עידו סופר: מתקיימת בחינה בהתאם למגבלות, גם החוקיות וגם מגבלות אחרות.

עידו סופר: אני לא יודע לתת לך על זה משהו פרטני וניתן להעביר את זה לבדיקה.

עידו סופר: נוכל להחזיר תשובות לוועדה על כל שאלה פרשנית שקיימת.

קריאה: בקיצור, לא דנים בזה ואין כלום.

עאידה תומא סלימאן: מה עם גני הילדים?

עידו סופר: אם יש שאלה קונקרטית ופרטנית אני אוכל לעשות בדיקה ולהחזיר תשובה.

ינון אזולאי: דיברו על השכירות.

ינון אזולאי: איך אתם מפצים את גני הילדים הפרטיים והמעונות.

עידו סופר: אני רושם את זה ואני אחזיר לכם תשובה.

עאידה תומא סלימאן: בעניין חברות ההסעה, אני מבינה אותם לגמרי כי הם מחזיקים את הנהגים שצריכים להסיע את העובדים החיוניים במשק.

עאידה תומא סלימאן: האם זה הגיע לפתחכם?

עאידה תומא סלימאן: האם נשקלת האופציה לפצות אותם על שעות העבודה של העובדים?

עידו סופר: ניתן לדון בסוגיה הזאת.

עידו סופר: אני אומר שהיות והתחבורה הציבורית נמצאת בהאטה וחל צמצום, דווקא הסעות אמורות להיכנס בנעלי התחבורה הציבורית ולתת מענה יותר משמעותי.

עידו סופר: ככל שיש סוגיה פרטנית, הדבר יכול להיות נדון.

עאידה תומא סלימאן: יש סוגיה פרטנית ומאוד ברורה שדיברו עליה פה בוועדה.

עאידה תומא סלימאן: אני מבקשת לקבל תשובה עד מחר בסוגיה הזאת וביתר הסוגיות.

עאידה תומא סלימאן: אני מבקשת פגישה מחר רק איתכם, עם האוצר ועם רשות המיסים, כדי לקבל תשובות על הסוגיות השונות: גם של הקיבוצים, גם של מעונות היום והגנים, גם של חברות ההסעה וגם של כל מיני עסקים אחרים שדיברנו עליהם היום.

עאידה תומא סלימאן: בגלל זה ביקשתי שתהיו איתנו, תקשיבו ותרשמו לעצמכם כדי שנוכל לקבל תשובות.

ינון אזולאי: הוא עוד לא ענה על הבנקים.

ינון אזולאי: האם אתם נותנים הוראה לבנקים ופונים אליהם שידחו את כל התשלומים, לאו דווקא של המשכנתאות, לשלושה חודשים?

ינון אזולאי: שיפסיקו להתנהג כמו בריונים בשוק שלוקחים ריביות גבוהות עד שייתנו להם את ההלוואה, וברוב המקרים סוגרים להם את הדלת.

ינון אזולאי: דובר גם על כך שייתנו יותר אשראי.

ינון אזולאי: זה ערב פסח, אנשים נמצאים במקום מאוד מאוד קשה והם קרובים מאוד לפת לחם.

עידו סופר: אני מציע שחבר הכנסת יפנה את השאלה הזאת לבנק ישראל.

עידו סופר: זאת סוגיה שהיא כבדת משקל, יש לה הרבה מאוד נגזרות על הפעילות של המשק וראוי שהשאלה הזאת תיענה על ידי בנק ישראל.

ינון אזולאי: אני מקווה שהם יענו.

ינון אזולאי: משרד האוצר שלח לי מספר פעמים בשבוע האחרון ולא קיבלתי.

ינון אזולאי: לא הכלכלה ולא האוצר.

עאידה תומא סלימאן: אני מבינה שלבנקים יש חופש פעולה בזמן חירום.

עאידה תומא סלימאן: אתם לא מחליטים?

עאידה תומא סלימאן: אתם לא שותפים בהחלטה הזאת, או לפחות מי שמנהל את מצב החירום הזה?

עידו סופר: יושבת-ראש הוועדה, תפרידי בין שני דברים: יש הגדרה בתקנות שעת חירום על פעילות שיכולה להימשך כסדרה או באיזה היקף פעילות, ויש לבוא ולהנחות או להורות לבנקים להקפיא תשלומים או לעסוק בסוגיות פיננסיות כאלה זאת סוגיה שהיא הרבה יותר רחבה וקשורה לאופן פעילותה של המערכת הפיננסית.

עידו סופר: זה בהחלט תחום אחריותו של בנק ישראל והוא צריך לתת לכך את המענה.

עידו סופר: יש לכך גם מגבלות כי צריך להבטיח את המשך הפעילות התקינה של המשק.

אלכס קושניר: אני לא מבין איך אתם קוראים לקרן שאתם מנסים להפעיל קרן הלוואות בערבות המדינה.

עאידה תומא סלימאן: לפני הקרן, לפני הקרן.

עאידה תומא סלימאן: אני לא מצליחה להבין איך אומרים לכל אדם מתי לצאת ומתי לא לצאת, אומרים לבתי החולים איך לפעול, סוגרים משקים ויש את היכולת לעשות את כל זה, אבל אין לא להגיד כלום לבנק ישראל איך המערכת הפיננסית שלו תתנהל בזמן חירום?

עאידה תומא סלימאן: אני באמת שואלת מבחינה חוקית איך זה יכול להיות?

עידו סופר: המערכת הפיננסית פועלת ואני אומר שוב, זאת סוגיה מורכבת והיא לא סוגיה כזאת פשוטה.

עידו סופר: זה שהמערכת הפיננסית תמשיך לעבוד בצורה נכונה - - -

עאידה תומא סלימאן: אתה מוכן לא להתייחס בצורה כזאת?

עאידה תומא סלימאן: אני לא אמרתי דברים פשוטים וזה לא עניין של הבנה פשוטה או הבנה מורכבת שאתם יכולים להבין.

עידו סופר: זאת לא שאלה פשוטה שניתן לענות עליה שאנחנו מורים לבנקים לעשות משהו.

עידו סופר: אני מבקש שתפנו את השאלה הזאת לבנק ישראל שהוא הגורם הרלוונטי העוסק בתחום הזה.

עאידה תומא סלימאן: בסדר, אנחנו נפנה.

אלכס קושניר: ברשותך, עוד מילה אחת.

אלכס קושניר: לא יכול להיות שאתם אומרים שיש קרן בערבות המדינה ובאותה נשימה אתה אומר שהבנקים הם אלה שקובעים את הריבית.

אלכס קושניר: אני הייתי מנכ"ל משרד ממשלתי ובמשרד הקליטה הפעלנו קרן הלוואות לעסקים, וכן קבענו את הריבית לבנקים.

אלכס קושניר: לכן אני לא מקבל את התשובה שלך.

אלכס קושניר: אני נמצא בקשר עם יושב-ראש ועדת הכספים הזמני, חברי למפלגה עודד פורר, שעכשיו הודיע באופן מפורש שוועדת הכספים לא תאשר את התוכנית שלכם כי היא לא מפורטת ולא בשלה בהרבה מאוד תחומים.

אלכס קושניר: אז אני מבקש שתלכו לעבוד ותוכלו להציג לעם ישראל תוכנית נורמלית, ולא תוכנית PR כמו שעשה אתמול השר שלך, אדון כחלון.

אלכס קושניר: תודה.

עאידה תומא סלימאן: תודה.

עאידה תומא סלימאן: אני רוצה לתת את זכות הדיבור למירי סביון מרשות המסים, ואחרי כן לאביב שזירי.

מירי סביון: צוהריים טובים, אני רוצה להתייחס לחלק מהדברים בהקשרים שלנו, כמה מילים כלליות לגבי המענק.

מירי סביון: אני רוצה להסביר שהמענק הזה לא אמור לתת מענה מלא לכל העסקים הבינוניים והגדולים שנפגעו.

מירי סביון: עשינו מאמצים בתקציב קטן יחסית לתת אותו לעסקים היותר קטנים עד בינוניים כדי לאפשר להם מענק שנוכל לשלם אותו לפני החג אפילו, סוג של מענק קיום.

מירי סביון: הוא מתבסס באמת על ההכנסות הקודמות שדווחו בשנים קודמות.

מירי סביון: זה לא מענק שאמור להיות דומה לפיצויים שמשולמים מקרן הפיצויים ולכן לאוכלוסיות יותר חלשות, לא לבעלי הכנסות גבוהות, לא לעסקים מאוד גדולים ולא לחברות.

מירי סביון: הוא מכוון ליחידים ולעצמאים.

עאידה תומא סלימאן: מירי, אני חושבת ששמענו עד עכשיו על המענק הזה, הבענו גם את דעתנו על המענק הזה, אמרנו מה החסרונות במענק הזה.

עאידה תומא סלימאן: בואי ננסה לענות על השאלות שעלו וקשורות בשאלה איך לתקן את המצב.

עאידה תומא סלימאן: אנחנו הבענו את דעתנו ולצערי הרב, אנחנו לא מסכימים איתכם שזה מענק שיכול באמת לשרת את הצורך הקיומי שקיים עכשיו אצל רבים, וחושבים שאפשר לשפר אותו.

עאידה תומא סלימאן: בואי נתקדם לשאלות הקונקרטיות שעלו לאחר שהבנו מה פשר המענק.

מירי סביון: לגבי המקדמות, כרגע אנחנו מגבשים סופית את העקרונות ואת המצבים ונפרסם בימים הקרובים גם את המנגנון וגם את המקדמה – האם מדובר בהחזר מלא או שזה יוגבל לאיזשהו שיעור.

מירי סביון: אני מקווה שעוד היום או בימים הקרובים נודיע מה שיעור המקדמה שיוחזר וגם את הפרוצדורה, את הדרך שבה צריך לעשות.

מירי סביון: יהיה צריך לבקש את החזר המקדמה מכיוון שיש עסקים ששילמו את המקדמות וימשיכו לשלם וחושבים שהם צריכים להמשיך לשלם את המסים.

מירי סביון: ההחזר של המקדמה מיועד לאותם עסקים ששילמו את המקדמות בגין בחודש ינואר בעיקר, כי בגין פברואר חלק גדול מהעסקים כבר הקטינו את המקדמות.

מירי סביון: מדובר בעיקר במקדמות ששולמו בפברואר, עסקים שאחר כך התברר להם שכנראה לא יצטרכו לשלם מס הכנסה השנה.

מירי סביון: לגבי העסקים האלה, הם יגישו בקשות ואנחנו נמצא את הדרך להחזיר.

מירי סביון: אני אומרת שוב שאנחנו נמצאים בגיבוש סופי של הפרטים האלה ואנחנו לא מפרטים כי חשוב לנו דווקא לא לייצר בלבול.

מירי סביון: ברגע שהדברים יהיו סגורים ובהירים אנחנו נפרסם אותם בצורה מסודרת גם מבחינת הפרוצדורה.

עאידה תומא סלימאן: מירי, אני יכולה לשאול שאלה?

עאידה תומא סלימאן: אנחנו במצב חירום.

עאידה תומא סלימאן: אנחנו יודעים שאנשים רבים איבדו טוטלית את הכנסתם.

עאידה תומא סלימאן: אנחנו יודעים שהם יצטרכו לחיות חודש שלם בלי מקור הכנסה.

עאידה תומא סלימאן: אתם חוזרים ואומרים כל הזמן שאתם מנסים לעשות את הדברים לפני פסח.

עאידה תומא סלימאן: מה הבעיה להחליט שמחזירים אחוז מסוים לכולם?

עאידה תומא סלימאן: הרי ממילא הם קשורים איתכם ותוכלו להתחשבן איתם אחרי שנעבור את המשבר הזה.

עאידה תומא סלימאן: תוכלו לעשות חשבון עם מי שהוחזר לו ועדיין צריך לשלם.

עאידה תומא סלימאן: תוכלו לגבות את זה אחר כך, אבל תנו לאנשים באמת אוויר לנשימה.

עאידה תומא סלימאן: אי אפשר להחליט שמחזירים אחוז מסוים מהמקדמות ומתחשבנים אחר כך?

עאידה תומא סלימאן: מה הבעיה?

מירי סביון: אני שומעת את הרעיון ואני מבינה את הרצון.

מירי סביון: אנחנו כרגע מתנהגים גם בצורה אחראית כלפי קופת המדינה ומה שרשות המסים עשתה בשבועות האחרונים, והרבה מאוד עצמאים ובעלי עסקים הרגישו, היה שהחזרנו למעלה ממיליארד שקלים כהחזרי מס שזירזנו את הטיפול בהם.

מירי סביון: כל המשרדים שלנו עוסקים בפריסות תשלומים למי שלא יכול לעמוד בתשלומים האלה.

מירי סביון: גם בנושא של המקדמות, ברגע שתאושר חקיקה כי צריך כאן חקיקה ראשית, אנחנו נעשה את זה בצורה אחראית ובצורה הכי מהירה שאפשר.

מירי סביון: את כל הצעדים שאפשר לעשות בצורה מהירה ובלי חקיקה, רשות המסים בכל השבועות האחרונים פועלת בצורה מאוד מהירה כדי לשחרר את כל הסכומים שאנחנו יכולים לתת לעסקים ולאזרחים כהחזרי מס.

עאידה תומא סלימאן: מתי תהיה תשובה על הנושא של המקדמות?

מירי סביון: כפי שאמרתי, בימים הקרובים.

עאידה תומא סלימאן: לא, לא.

עאידה תומא סלימאן: כבר שלושה שבועות אני שומעת שפקידי ממשלה אומרים לי "בימים הקרובים".

עאידה תומא סלימאן: אומנם לא את באופן אישי, אבל זה באופן כללי.

עאידה תומא סלימאן: המושג הזה כבר התחיל להיות עמום מדי עבורי.

עאידה תומא סלימאן: מה זה אומר, בימים הקרובים?

עאידה תומא סלימאן: זה לפני פסח?

עאידה תומא סלימאן: זה אחרי פסח?

עאידה תומא סלימאן: תיקחו בחשבון שיש חופשת פסח ואנשים יצטרכו לחכות בערפל עד אחרי פסח.

מירי סביון: אני אסביר.

מירי סביון: אנחנו מדברים על צעדים שכרוכים בחקיקה, חלק מהם בחקיקה ראשית וחלק בחקיקה משנית.

מירי סביון: לכן אלה צעדים שצריכים להיות מובאים או לכנסת או לממשלה או גם וגם.

מירי סביון: אנחנו מבחינתנו עושים את המאמצים, עד כמה שניתן, לזרז את המהלכים האלה.

מירי סביון: אני אומרת שוב, בית המחוקקים, אתם החברים בו וברגע שהחקיקה תאושר אנחנו נפעל ליישם אותה כמה שיותר מהר.

עאידה תומא סלימאן: החזרת המקדמות מחייבת חקיקה?

מירי סביון: כן.

מירי סביון: מדובר פה בחקיקה ראשית וזה צעד מאוד מאוד חריג בדרך שבה רשות המסים גובה מסים.

מירי סביון: מי שמכיר את עולם המסים, רואי החשבון ויועצי המס, מקדמות המהלך השוטף הוא שבתוך השנה הן נשארות בקופת המדינה.

מירי סביון: הן חלק מהתקציב שהמדינה בונה עליו.

מירי סביון: מי שזכאי לקבל החזר בגין מקדמות צריך לחכות בדרך כלל עד סוף השנה להגיש את הדוח, ואם הוא זכאי הוא יקבל חזרה.

מירי סביון: אנחנו מדברים פה על צעד מאוד חריג שכרוך בחקיקה ראשית ובשינוי מאוד משמעותי במערכות אצלנו, אבל אנחנו במערכות נעשה את זה כמה שיותר מהר ככל שהחקיקה הזאת תעבור.

מירי סביון: מדובר כאן בחקיקה ראשית מאוד משמעותית ואין לנו סמכות להחזיר את הכספים האלה בלי החקיקה הזאת.

מירי סביון: אני חוזרת ואומרת שוב שרשות המסים, את כל הצעדים שהם בגדר הסמכויות שלנו ובגדר הסמכויות המינהליות והיכולות התפעוליות שלנו, גם מבחינת החזרת כספים וגם מבחינת פריסת תשלומים, מתחנו את כל היכולות האלה עד הקצה כדי לאפשר לעסקים תזרים עד כמה שניתן בעת הזאת.

מירי סביון: גם המענק וגם החזר המקדמות כרוכים בחקיקה.

אלכס קושניר: אני לא חושב שאנחנו צריכים לבוא בטענות לרשות המסים כי הם באמת עושים את העבודה.

אלכס קושניר: העניין הוא שבא שר האוצר, יוצא קבל עם ועדה בהודעה לתקשורת במסיבת עיתונאים, מספר סיפורים ובסופו של דבר שום דבר לא סגור.

אלכס קושניר: זאת הבעיה.

עאידה תומא סלימאן: תודה.

עאידה תומא סלימאן: אני רוצה לתת לאביב שזירי, בבקשה.

אביב שזירי: תודה, חברים.

אביב שזירי: אני פשוט בהלם.

אביב שזירי: שמעתי אתמול כמו כולנו את הצהרת ראש הממשלה ואמרתי: יופי, יש לי ראש ממשלה שדואג לי.

אביב שזירי: עכשיו אני שומע מהנוכחים, עידו סופר ומירי סביון, דברים אחרים לחלוטין.

אביב שזירי: אני שומע שהארנונה לא תבוטל אלא תידחה ואחרי זה נדון; מקדמות מס הכנסה לא יוחזרו, זה בחקיקה וזה ייקח זמן;.

אביב שזירי: המע"מ לא יידחה, אלא רק לדו-חודשי.

אביב שזירי: חבר'ה, אני מייצג את העם.

אביב שזירי: אני בעל אולם אירועים ואני יושב-ראש גני אירועים ואולמות בישראל, 500 במספר.

אביב שזירי: חבר'ה, מדובר פה בעבודה בעיניים.

אביב שזירי: אין לי מילים אחרות להגדיר את זה.

אביב שזירי: אני אומנם מדבר בטונים לא נעימים ובשפה לא ברורה כל כך.

עאידה תומא סלימאן: אני חייבת להגיד שאתה עדיין מאוד נעים בדברים שאתה אומר, יחסית לזעם שמצטבר בתוכך.

אביב שזירי: תודה רבה, זה עומד להשתנות.

אביב שזירי: אנחנו, בעלי האולמות, משלמים מע"מ חד-חודשי ולא קיבלנו דחיית מע"מ כמו הדו-חודשי.

אביב שזירי: בעלי אולמות לא מקבלים מענק בכלל בגלל גובה מחזור ההכנסות שלהם.

אביב שזירי: מירי סביון, עידו ספר, למה האפליה הזאת?

אביב שזירי: האם צבע הדם שלנו, בעלי אולמות, שונה?

אביב שזירי: האם אנחנו חסינים לנגיף הקורונה.

אביב שזירי: ויש לי עוד שאלה קצת צינית, ואני מתנצל, כשנגיע למכונות ההנשמה, חס וחלילה, האם גם שם תעשו אפליה בין עצמאים לבין חברות?

אביב שזירי: מה קורה פה, חבר'ה?

אביב שזירי: ענף האירועים היה ראשון להיפגע והראשון גם להיכנס לכל הסיפור הזה יחד עם ענף התיירות בגלל איסור ההתקהלות.

אביב שזירי: בתוכנית שהוצגה אתמול אין שום בשורה לענף האירועים שנפגע אנושות מתחילת המשבר.

אביב שזירי: חברים, בתוכנית הזאת קיבלנו אפס פיצויים, אפס פיצויים לענף שרמת ההכנסה שלו ירדה במאה אחוזים.

אביב שזירי: מאה אחוז ירידה בהכנסה לאפס הכנסות ואפס פיצויים.

אביב שזירי: בתעשייה שלנו יש לנו 40,000 עובדים ויחד איתנו יש המון מעגלים של נותני שירותים שעלולים לאבד את הפרנסה שלהם במידה וחבילת הסיוע שלכם לא תשתנה.

אביב שזירי: זאת הממשלה שלנו שבחרנו בה, באופן מיידי ולפני שיהיה מאוחר אנחנו רוצים פיצוי מלחמה, פיצוי על בסיס אובדן הכנסה.

אביב שזירי: כלומר מנגנון מס כמו מנגנון רכוש במסלול פיצוי לעסקים.

אביב שזירי: כמו שמדינת ישראל זקוקה לאל-על, ככה אתם זקוקים לנו, מפעל השמחות שלכם, שימשיך להתקיים.

אביב שזירי: אנחנו לא רוצים הלוואות, אנחנו רוצים פיצוי ועכשיו.

אביב שזירי: עידו סופר, מירי סביון, אבקש את תגובתכם.

אביב שזירי: תודה.

עאידה תומא סלימאן: תודה, תודה.

עאידה תומא סלימאן: רועי כהן, בבקשה.

רועי כהן: גברתי, אני רוצה לברך אותך על הדיון הכל כך חשוב.

רועי כהן: אני באמת רוצה לשקף לכם את מה שקרה אתמול וגם לתת לכם פתרון שמהר מאוד אפשר יהיה לבצע אותו.

רועי כהן: אתמול נאלצו למעלה מ-5,000 עצמאים להיכנס לרכב שלהם ולצאת להפגנה לגבי ההזנחה של מדינת ישראל את ציבור העצמאים והעסקים הקטנים.

רועי כהן: בעצם החליטו החלטה מאוד מאוד קשה, לסכן את הבריאות שלהם כי אין להם תשובות לגבי הפרנסה והאוכל לילדים שלהם.

רועי כהן: לכן אני חושב שהוועדה הזאת כל כך חשובה ואני קורא למדינת ישראל להפסיק עם אותם דברים, כמו שאמרה גברת מירי סביון, שאני מאוד מעריך אותה, שנצטרך חקיקה, נצטרך תיקון.

רועי כהן: אנשים צריכים תשובות.

רועי כהן: אנשים צריכים להבין איך מחר בבוקר הם מביאים אוכל לילדים שלהם.

רועי כהן: סגרתם להם את העסק, גרמתם להם למצב שאין להם הכנסה ויש פה מדינה אחת לשני עמים: שכירים שקיבלו פתרון של דמי אבטלה, חל"ת וימי חופשה, ועצמאים שנשארו מופקרים לגורלם.

עאידה תומא סלימאן: אני מציעה לא לקנא בשכירים.

רועי כהן: מצאנו סעיף בחוק הביטוח הלאומי, שאת אחראית עליו כיושבת-ראש הוועדה, שמאפשר לשר העבודה והרווחה ולשר האוצר בזמן חירום לתת זכויות גם לאוכלוסיות שאין להם את הזכות הסוציאלית.

רועי כהן: סעיף 156 בחוק הביטוח הלאומי מאפשר לביטוח הלאומי, אחרי ששר העבודה חתם לשר האוצר, לקבל החלטה ולתת זכויות.

רועי כהן: לכן אנחנו קוראים לדמי אבטלה לעצמאים בדיוק כמו לשכירים ולנצל את הסעיף הזה.

רועי כהן: לא צריך אף אחד, לא צריך שום דבר.

רועי כהן: צריך החלטה של שר העבודה.

עאידה תומא סלימאן: איזה סעיף זה, שוב?

רועי כהן: אני תכף אבדוק ואשלח לכם.

רועי כהן: יש כמה סעיפים.

עאידה תומא סלימאן: אני מבקשת שתבדוק את זה ותשלח לנו.

עאידה תומא סלימאן: היועצת המשפטית שלנו גם תבדוק את זה ואם זה יתברר כהמלצה נכונה, אנחנו נשתמש בזה.

רועי כהן: אני כבר אתן לכם את הסעיף המדויק.

רועי כהן: אנשים לא יכולים לברוח מאחריות.

רועי כהן: ממשלת ישראל, ראש הממשלה קיבל החלטה אמיצה על הבריאות, שייקח גם אחריות על ציבור העצמאים והעסקים.

רועי כהן: יש לו את האפשרות, יש לו את הכלים לעשות את זה.

רועי כהן: כרגע רק מורחים זמן ומשאירים אנשים באוויר.

רועי כהן: אני כבר אתן לכם בשידור חי את הסעיף.

רועי כהן: תודה רבה.

עאידה תומא סלימאן: תודה, תודה.

עאידה תומא סלימאן: חבר הכנסת רם שפע, בבקשה.

רם שפע: ראשית, לא ראיתם אותי אבל מהרגע הראשון אני יושב בחדר השני ומקשיב לכל הדיון.

רם שפע: אני גאה בך, עאידה, שאת מנהלת את זה טוב.

רם שפע: היו פה הרבה שאלות קשות והדבר המרכזי שאני רוצה להגיד הוא שמה שמתסכל אותי זה שאתמול עמדו ראש הממשלה ושר האוצר, הציגו לנו תוכנית שהיא ודאי לא מספקת, אבל לפחות היא תחילתה של דרך.

רם שפע: אבל אז אנחנו פוגשים פה את עידו סופר, שאני מכיר ומעריך ויודע שהוא עובד קשה יחד עם חבריו באוצר, ואנחנו מגלים שיש פער אדיר בין מה שהציגו לנו ונתנו לציבור תחושה קצת טובה, לבין מה שמתחיל לקרות בפועל.

רם שפע: בעיניי זה הדבר הכי קריטי שצריך להטריד את הוועדה, שסיפרו סיפור טוב אבל הוא רחוק מלהתממש.

רם שפע: זה נכון כמעט בכל הסעיפים שדיברנו עליהם.

עאידה תומא סלימאן: זה תמיד בסיפורים טובים ומאוד קשה שהם יתרחשו באמת.

אלון שוסטר: אני לא יודע אם שמעת, יושבת-הראש הגדירה את זה כרשת ביטחון נפלא עם חורים גדולים.

רם שפע: שמעתי, שמעתי והיא בהחלט צודקת.

רם שפע: הדבר האחרון שכולכם קלטתם והוא הטריף גם אותי הוא חוסר היכולת של המדינה לגרום לבנקים מה שהיא חושבת.

רם שפע: זה פשוט לא יאומן וחייב להשתנות.

רם שפע: עידו, סומך עליך בעניין הזה שתעביר את המסר, אבל גם אנחנו צריכים להעביר את המסר.

רם שפע: זה פשוט לא יכול להיות.

עאידה תומא סלימאן: תודה, תודה.

עאידה תומא סלימאן: רשומים לי שני נציגים נוספים שלא שמענו, מאיגוד המוסכים ומהתאחדות סוכני הנסיעות.

עאידה תומא סלימאן: מי מדבר?

עאידה תומא סלימאן: רונן לוי, אתה איתנו?

עאידה תומא סלימאן: טלי לאופר?

עאידה תומא סלימאן: אם כך סיימנו ואני רוצה לסכם את הדיון הזה.

רועי להב: גברתי, מדובר בסעיף 159 לחוק הביטוח הלאומי: "שר העבודה בהתייעצות עם שר האוצר ובאישור ועדת העבודה והרווחה רשאי להרחיב את חוג המבוטחים לעניין קבלת דמי אבטלה.

רועי להב: " זה הסעיף, הוא מופיע בחוק הביטוח הלאומי.

רועי להב: יש עוד סעיפים שתומכים את זה.

רועי להב: שלחתי את הדברים האלה גם למנכ"ל הביטוח הלאומי והחומר נמצא אצלם.

רועי להב: כרגע זה מצריך קבלת החלטה ויש לכם ייעוץ משפטי אצלכם בוועדה שיכול להגיד שכל מה שאנחנו אומרים הוא נכון.

רועי להב: צריך בסך הכול לקבל החלטה אמיצה, להחליט על דמי אבטלה לעצמאים בדיוק כמו לשכירים.

עאידה תומא סלימאן: אנחנו נצטרך להתייעץ עם הייעוץ המשפטי של הכנסת.

עאידה תומא סלימאן: בינתיים זאת ועדת רווחה ועבודה מיוחדת ולא הוועדה שנוקב בה החוק, שהיא ועדת עבודה ורווחה.

עאידה תומא סלימאן: נצטרך להתייעץ האם אפשר שבכל זאת הוועדה תשמש לחוק הזה.

עאידה תומא סלימאן: אני לא בטוחה.

עאידה תומא סלימאן: זה טעון אישור של השרים ושל הממשלה וצריך להביא את זה לדיון בוועדה.

עאידה תומא סלימאן: אולי עד אז תקום ועדת עבודה ורווחה, אבל אנחנו נדחוף לקבלת החלטה כזו.

עאידה תומא סלימאן: אנחנו נבדוק טוב את הסעיף וננסה לדחוף לכיוון של הרחבת תשלומים של דמי אבטלה.

עאידה תומא סלימאן: אני מודה לך על שהסבת את תשומת ליבנו.

עאידה תומא סלימאן: כפי שאמרתי בהתחלה, כשהקשבתי אתמול להודעות שיצאו מהממשלה, של שר האוצר, למרות שלא ראיתי תוכנית מושלמת שנותנת מענים לכל דבר, אמרתי שהתקדמנו עוד צעד ויש איזושהי רשת ביטחון שנפרסת ואפשר להתקדם.

עאידה תומא סלימאן: היום אנחנו מגלים שני דברים ברורים: דבר ראשון, שהרשת הזאת עדיין לא תפורה ולא ברורה כמו שזה נשמע אתמול.

עאידה תומא סלימאן: הרבה מההוראות ומהקריטריונים עוד לא הוחלט עליהם.

עאידה תומא סלימאן: הוצהר אתמול על תשלומי ארנונה והיום אומרים: לא, מחכים ובודקים.

עאידה תומא סלימאן: יש תקנות.

עאידה תומא סלימאן: זה לא מתקבל על הדעת.

עאידה תומא סלימאן: אתמול זה נשמע כל כך ברור והיום זה הופך למשהו שהוא לוט בערפל וזה לא מקובל.

עאידה תומא סלימאן: אנחנו רוצים להיצמד לבהירות שהייתה אתמול ואנחנו מבקשים משר האוצר לעמוד מאחורי כל מילה שנאמרה אתמול במסיבת העיתונאים.

עאידה תומא סלימאן: אנחנו מבקשים שדווקא עכשיו הצוותים של האוצר ושל שאר הגורמים הרלוונטיים יפעלו במהירות רבה לביצוע מה שהוכרז עליו אתמול, שלא יבואו אלינו עם שינויים.

עאידה תומא סלימאן: כמו כן, לנסות לקבוע תקנות וחקיקה שמאפשרות ביצוע בצורה הכי מהירה.

עאידה תומא סלימאן: גילינו אתמול שרשת הביטחון יש בה חורים גדולים מדי, לצערי הרב.

עאידה תומא סלימאן: היא לא פועלת כרשת ויש הרבה אנשים שנופלים מהחורים האלה ולא מכוסים ברשת הזאת.

עאידה תומא סלימאן: אני אבקש שתתקיים מחר ישיבה עם האוצר ועם רשות המסים ואולי נפנה גם לבנקים, לדון בקבוצות שהועלו עכשיו והן לא נופלות בקטגוריה כזאת או אחרת.

עאידה תומא סלימאן: מדובר בחברי הקיבוצים, בסוכני הביטוח, פיצוי לחברות ההסעה, עורכי דין וכולי.

עאידה תומא סלימאן: אנחנו נדון בזה מחר.

עאידה תומא סלימאן: אני מודה למר שפיגלר על כך שהוא הודיע כאן על האפשרות להמשיך להגיש את הבקשות, למרות מה שהוכרז.

עאידה תומא סלימאן: אני מאוד מכבדת את הגישה המבינה והמקלה עם הציבור בימים קשים אלה, ואני מודה לך על זה.

עאידה תומא סלימאן: אנחנו גם נתייעץ איתך על הסעיף שנמצא בחוק ביטוח לאומי ונדבר על זה.

עאידה תומא סלימאן: קיבלנו הצעות מאוד קונקרטיות שמקלות אפילו על תשלומי המענקים האלה, אם זה בעניין של שימוש במאגר של הביטוח הלאומי על הכנסות שכבר מדווחות ואין צורך בסרבול של הגשת בקשות וכולי כדי לנסות לקדם את הנושא במהירות המתחייבת.

עאידה תומא סלימאן: בכל זה נדון בישיבה שתתקיים.

עאידה תומא סלימאן: אנחנו נפנה לשרים ונבקש מהם להשתמש בסעיף שיש בחוק הביטוח הלאומי כדי לזרז את התהליכים.

עאידה תומא סלימאן: כל מי שמרגיש שעדיין לא נגענו בנושאים הקשורים אליו, אם אלה העצמאים שמתחת לגיל 28 או כאלה שפתחו עסקים ב-2019 וב-2020, גם זה ידון מול האוצר וננסה לקדם את הנושאים האלה.

עאידה תומא סלימאן: אני מאוד מודה לכולכם.

מאיר שפיגלר: כבוד היושבת-ראש, רק הערה אחת.

מאיר שפיגלר: כל מה שאמרת נכון לגבי מי שזכאי לדמי אבטלה ומי שזכאי לפיצוי אם הוא עבר את גיל 67.

מאיר שפיגלר: אני מצהיר שכל דבר שנוכל לסייע גם למשרד האוצר כדי לקדם פתרון ולתת מענה לאוכלוסיות שכרגע מתמודדות עם ההשלכות וההשפעות של נגיף הקורונה, אנחנו בהחלט ניקרא לדגל ונעשה את הכול כדי לסייע.

מאיר שפיגלר: שפשוט יפנו אלינו.

עאידה תומא סלימאן: אנחנו מאוד מעריכים את הגישה שלך ואנחנו נדאג לעשות את החיבור הזה.

עאידה תומא סלימאן: תודה לכם, אני נועלת את הישיבה.